title_pli: Saṁyutta Nikāya 35.232 18. Samuddavagga

pli: Saṁyutta Nikāya 35.232


nikaya: sn

layer: root

pli: 18. Samuddavagga


pli: Koṭṭhikasutta


pli: Ekaṁ samayaṁ āyasmā ca sāriputto āyasmā ca mahākoṭṭhiko bārāṇasiyaṁ viharanti isipatane migadāye.


pli: Atha kho āyasmā mahākoṭṭhiko sāyanhasamayaṁ paṭisallānā vuṭṭhito yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā mahākoṭṭhiko āyasmantaṁ sāriputtaṁ etadavoca:


pli: “Kiṁ nu kho, āvuso sāriputta, cakkhu rūpānaṁ saṁyojanaṁ, rūpā cakkhussa saṁyojanaṁ …pe…


pli: jivhā rasānaṁ saṁyojanaṁ, rasā jivhāya saṁyojanaṁ …pe…


pli: mano dhammānaṁ saṁyojanaṁ, dhammā manassa saṁyojanan”ti?


pli: “Na kho, āvuso koṭṭhika, cakkhu rūpānaṁ saṁyojanaṁ, na rūpā cakkhussa saṁyojanaṁ.


pli: Yañca tattha tadubhayaṁ paṭicca uppajjati chandarāgo taṁ tattha saṁyojanaṁ …pe…


pli: na jivhā rasānaṁ saṁyojanaṁ, na rasā jivhāya saṁyojanaṁ.


pli: na mano dhammānaṁ saṁyojanaṁ, na dhammā manassa saṁyojanaṁ.


pli: Yañca tattha tadubhayaṁ paṭicca uppajjati chandarāgo taṁ tattha saṁyojanaṁ.


pli: Seyyathāpi, āvuso, kāḷo ca balībaddo odāto ca balībaddo ekena dāmena vā yottena vā saṁyuttā assu.


pli: Yo nu kho evaṁ vadeyya:


pli: ‘kāḷo balībaddo odātassa balībaddassa saṁyojanaṁ, odāto balībaddo kāḷassa balībaddassa saṁyojanan’ti, sammā nu kho so vadamāno vadeyyā”ti?


pli: “No hetaṁ, āvuso”.


pli: “Na kho, āvuso, kāḷo balībaddo odātassa balībaddassa saṁyojanaṁ, na odāto balībaddo kāḷassa balībaddassa saṁyojanaṁ.


pli: Yena ca kho te ekena dāmena vā yottena vā saṁyuttā taṁ tattha saṁyojanaṁ.


pli: Evameva kho, āvuso, na cakkhu rūpānaṁ saṁyojanaṁ, na rūpā cakkhussa saṁyojanaṁ.


pli: na jivhā rasānaṁ saṁyojanaṁ …pe…


pli: Yañca tattha tadubhayaṁ paṭicca uppajjati chandarāgo, taṁ tattha saṁyojanaṁ.


pli: Cakkhu vā, āvuso, rūpānaṁ saṁyojanaṁ abhavissa, rūpā vā cakkhussa saṁyojanaṁ, nayidaṁ brahmacariyavāso paññāyetha sammā dukkhakkhayāya.


pli: Yasmā ca kho, āvuso, na cakkhu rūpānaṁ saṁyojanaṁ, na rūpā cakkhussa saṁyojanaṁ;


pli: yañca tattha tadubhayaṁ paṭicca uppajjati chandarāgo, taṁ tattha saṁyojanaṁ, tasmā brahmacariyavāso paññāyati sammā dukkhakkhayāya …pe….


pli: Jivhā, āvuso, rasānaṁ saṁyojanaṁ abhavissa, rasā vā jivhāya saṁyojanaṁ, nayidaṁ brahmacariyavāso paññāyetha sammā dukkhakkhayāya.


pli: Yasmā ca kho, āvuso, na jivhā rasānaṁ saṁyojanaṁ, na rasā jivhāya saṁyojanaṁ; yañca tattha tadubhayaṁ paṭicca uppajjati chandarāgo, taṁ tattha saṁyojanaṁ, tasmā brahmacariyavāso paññāyati sammā dukkhakkhayāya …pe….


pli: Mano vā, āvuso, dhammānaṁ saṁyojanaṁ abhavissa, dhammā vā manassa saṁyojanaṁ, nayidaṁ brahmacariyavāso paññāyetha sammā dukkhakkhayāya.


pli: Yasmā ca kho, āvuso, na mano dhammānaṁ saṁyojanaṁ, na dhammā manassa saṁyojanaṁ;


pli: yañca tattha tadubhayaṁ paṭicca uppajjati chandarāgo, taṁ tattha saṁyojanaṁ, tasmā brahmacariyavāso paññāyati sammā dukkhakkhayāya.


pli: Imināpetaṁ, āvuso, pariyāyena veditabbaṁ yathā na cakkhu rūpānaṁ saṁyojanaṁ, na rūpā cakkhussa saṁyojanaṁ.


pli: Yañca tattha tadubhayaṁ paṭicca uppajjati chandarāgo, taṁ tattha saṁyojanaṁ …pe…


pli: na mano dhammānaṁ saṁyojanaṁ, na dhammā manassa saṁyojanaṁ.


pli: Saṁvijjati kho, āvuso, bhagavato cakkhu.


pli: Passati bhagavā cakkhunā rūpaṁ.


pli: Chandarāgo bhagavato natthi.


pli: Suvimuttacitto bhagavā.


pli: Saṁvijjati kho, āvuso, bhagavato sotaṁ.


pli: Suṇāti bhagavā sotena saddaṁ.


pli: Saṁvijjati kho, āvuso, bhagavato ghānaṁ.


pli: Ghāyati bhagavā ghānena gandhaṁ.


pli: Saṁvijjati kho, āvuso, bhagavato jivhā.


pli: Sāyati bhagavā jivhāya rasaṁ.


pli: Saṁvijjati kho, āvuso, bhagavato kāyo.


pli: Phusati bhagavā kāyena phoṭṭhabbaṁ.


pli: Saṁvijjati kho, āvuso, bhagavato mano.


pli: Vijānāti bhagavā manasā dhammaṁ.


pli: Iminā kho etaṁ, āvuso, pariyāyena veditabbaṁ yathā na cakkhu rūpānaṁ saṁyojanaṁ, na rūpā cakkhussa saṁyojanaṁ;


pli: yañca tattha tadubhayaṁ paṭicca uppajjati chandarāgo, taṁ tattha saṁyojanaṁ.


pli: Na sotaṁ …


pli: na ghānaṁ …


pli: na jivhā rasānaṁ saṁyojanaṁ, na rasā jivhāya saṁyojanaṁ;


pli: yañca tattha tadubhayaṁ paṭicca uppajjati chandarāgo taṁ tattha saṁyojanaṁ.


pli: Na kāyo …


pli: na mano dhammānaṁ saṁyojanaṁ, na dhammā manassa saṁyojanaṁ;


pli: yañca tattha tadubhayaṁ paṭicca uppajjati chandarāgo, taṁ tattha saṁyojanan”ti.


pli: Pañcamaṁ.


title_pli: Saṁyutta Nikāya 35.233 18. Samuddavagga

pli: Saṁyutta Nikāya 35.233


pli: 18. Samuddavagga


pli: Kāmabhūsutta


pli: Ekaṁ samayaṁ āyasmā ca ānando āyasmā ca kāmabhū kosambiyaṁ viharanti ghositārāme.


pli: Atha kho āyasmā kāmabhū sāyanhasamayaṁ paṭisallānā vuṭṭhito yenāyasmā ānando tenupasaṅkami; upasaṅkamitvā āyasmatā ānandena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā kāmabhū āyasmantaṁ ānandaṁ etadavoca:


pli: “Kiṁ nu kho, āvuso ānanda, cakkhu rūpānaṁ saṁyojanaṁ, rūpā cakkhussa saṁyojanaṁ …pe…


pli: jivhā rasānaṁ saṁyojanaṁ, rasā jivhāya saṁyojanaṁ …pe…


pli: mano dhammānaṁ saṁyojanaṁ, dhammā manassa saṁyojanan”ti?


pli: “Na kho, āvuso kāmabhū, cakkhu rūpānaṁ saṁyojanaṁ, na rūpā cakkhussa saṁyojanaṁ.


pli: Yañca tattha tadubhayaṁ paṭicca uppajjati chandarāgo, taṁ tattha saṁyojanaṁ …pe…


pli: na jivhā rasānaṁ saṁyojanaṁ, na rasā jivhāya saṁyojanaṁ …pe…


pli: na mano dhammānaṁ saṁyojanaṁ, na dhammā manassa saṁyojanaṁ.


pli: Yañca tattha tadubhayaṁ paṭicca uppajjati chandarāgo taṁ tattha saṁyojanaṁ.


pli: Seyyathāpi, āvuso, kāḷo ca balībaddo odāto ca balībaddo ekena dāmena vā yottena vā saṁyuttā assu.


pli: Yo nu kho evaṁ vadeyya:


pli: ‘kāḷo balībaddo odātassa balībaddassa saṁyojanaṁ, odāto balībaddo kāḷassa balībaddassa saṁyojanan’ti, sammā nu kho so vadamāno vadeyyā”ti?


pli: “No hetaṁ, āvuso”.


pli: “Na kho, āvuso, kāḷo balībaddo odātassa balībaddassa saṁyojanaṁ, napi odāto balībaddo kāḷassa balībaddassa saṁyojanaṁ.


pli: Yena ca kho te ekena dāmena vā yottena vā saṁyuttā, taṁ tattha saṁyojanaṁ.


pli: Evameva kho, āvuso, na cakkhu rūpānaṁ saṁyojanaṁ, na rūpā cakkhussa saṁyojanaṁ …pe…


pli: na jivhā …pe…


pli: na mano …pe…


pli: yañca tattha tadubhayaṁ paṭicca uppajjati chandarāgo, taṁ tattha saṁyojanan”ti.


pli: Chaṭṭhaṁ.


title_pli: Saṁyutta Nikāya 35.234 18. Samuddavagga

pli: Saṁyutta Nikāya 35.234


pli: 18. Samuddavagga


pli: Udāyīsutta


pli: Ekaṁ samayaṁ āyasmā ca ānando āyasmā ca udāyī kosambiyaṁ viharanti ghositārāme.


pli: Atha kho āyasmā udāyī sāyanhasamayaṁ paṭisallānā vuṭṭhito yenāyasmā ānando tenupasaṅkami; upasaṅkamitvā āyasmatā ānandena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā udāyī āyasmantaṁ ānandaṁ etadavoca:


pli: “Yatheva nu kho, āvuso ānanda, ayaṁ kāyo bhagavatā anekapariyāyena akkhāto vivaṭo pakāsito:


pli: ‘itipāyaṁ kāyo anattā’ti, sakkā evameva viññāṇaṁ pidaṁ ācikkhituṁ desetuṁ paññapetuṁ paṭṭhapetuṁ vivarituṁ vibhajituṁ uttānīkātuṁ: ‘itipidaṁ viññāṇaṁ anattā’”ti?


pli: “Yatheva kho, āvuso udāyī, ayaṁ kāyo bhagavatā anekapariyāyena akkhāto vivaṭo pakāsito:


pli: ‘itipāyaṁ kāyo anattā’ti, sakkā evameva viññāṇaṁ pidaṁ ācikkhituṁ desetuṁ paññapetuṁ paṭṭhapetuṁ vivarituṁ vibhajituṁ uttānīkātuṁ: ‘itipidaṁ viññāṇaṁ anattā’”ti.


pli: “Cakkhuñca, āvuso, paṭicca rūpe ca uppajjati cakkhuviññāṇan”ti?


pli: “Evamāvuso”ti.


pli: “Yo cāvuso, hetu, yo ca paccayo cakkhuviññāṇassa uppādāya, so ca hetu, so ca paccayo sabbena sabbaṁ sabbathā sabbaṁ aparisesaṁ nirujjheyya. Api nu kho cakkhuviññāṇaṁ paññāyethā”ti?


pli: “No hetaṁ, āvuso”.


pli: “Imināpi kho etaṁ, āvuso, pariyāyena bhagavatā akkhātaṁ vivaṭaṁ pakāsitaṁ: ‘itipidaṁ viññāṇaṁ anattā’”ti …pe….


pli: “Jivhañcāvuso, paṭicca rase ca uppajjati jivhāviññāṇan”ti?


pli: “Yo cāvuso, hetu yo ca paccayo jivhāviññāṇassa uppādāya, so ca hetu, so ca paccayo sabbena sabbaṁ sabbathā sabbaṁ aparisesaṁ nirujjheyya, api nu kho jivhāviññāṇaṁ paññāyethā”ti?


pli: “Manañcāvuso, paṭicca dhamme ca uppajjati manoviññāṇan”ti?


pli: “Yo cāvuso, hetu, yo ca paccayo manoviññāṇassa uppādāya, so ca hetu, so ca paccayo sabbena sabbaṁ sabbathā sabbaṁ aparisesaṁ nirujjheyya, api nu kho manoviññāṇaṁ paññāyethā”ti?


pli: “Imināpi kho etaṁ, āvuso, pariyāyena bhagavatā akkhātaṁ vivaṭaṁ pakāsitaṁ: ‘itipidaṁ viññāṇaṁ anattā’ti.


pli: Seyyathāpi, āvuso, puriso sāratthiko sāragavesī sārapariyesanaṁ caramāno tiṇhaṁ kuṭhāriṁ ādāya vanaṁ paviseyya. So tattha passeyya mahantaṁ kadalikkhandhaṁ ujuṁ navaṁ akukkukajātaṁ. Tamenaṁ mūle chindeyya; mūle chetvā agge chindeyya; agge chetvā pattavaṭṭiṁ vinibbhujeyya. So tattha pheggumpi nādhigaccheyya, kuto sāraṁ.


pli: Evameva kho, āvuso, bhikkhu chasu phassāyatanesu nevattānaṁ na attaniyaṁ samanupassati.


pli: So evaṁ asamanupassanto na kiñci loke upādiyati.


pli: Anupādiyaṁ na paritassati. Aparitassaṁ paccattaññeva parinibbāyati.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Sattamaṁ.


title_pli: Saṁyutta Nikāya 35.235 18. Samuddavagga

pli: Saṁyutta Nikāya 35.235


pli: 18. Samuddavagga


pli: Ādittapariyāyasutta


pli: “Ādittapariyāyaṁ vo, bhikkhave, dhammapariyāyaṁ desessāmi.


pli: Taṁ suṇātha.


pli: Katamo ca, bhikkhave, ādittapariyāyo, dhammapariyāyo?


pli: Varaṁ, bhikkhave, tattāya ayosalākāya ādittāya sampajjalitāya sajotibhūtāya cakkhundriyaṁ sampalimaṭṭhaṁ, na tveva cakkhuviññeyyesu rūpesu anubyañjanaso nimittaggāho.


pli: Nimittassādagathitaṁ vā, bhikkhave, viññāṇaṁ tiṭṭhamānaṁ tiṭṭheyya, anubyañjanassādagathitaṁ vā tasmiñce samaye kālaṁ kareyya, ṭhānametaṁ vijjati, yaṁ dvinnaṁ gatīnaṁ aññataraṁ gatiṁ gaccheyya—


pli: nirayaṁ vā, tiracchānayoniṁ vā.


pli: Imaṁ khvāhaṁ, bhikkhave, ādīnavaṁ disvā evaṁ vadāmi.


pli: Varaṁ, bhikkhave, tiṇhena ayosaṅkunā ādittena sampajjalitena sajotibhūtena sotindriyaṁ sampalimaṭṭhaṁ, na tveva sotaviññeyyesu saddesu anubyañjanaso nimittaggāho.


pli: nirayaṁ vā tiracchānayoniṁ vā.


pli: Varaṁ, bhikkhave, tiṇhena nakhacchedanena ādittena sampajjalitena sajotibhūtena ghānindriyaṁ sampalimaṭṭhaṁ, na tveva ghānaviññeyyesu gandhesu anubyañjanaso nimittaggāho.


pli: Nimittassādagathitaṁ vā, bhikkhave, viññāṇaṁ tiṭṭhamānaṁ tiṭṭheyya, anubyañjanassādagathitaṁ vā tasmiñce samaye kālaṁ kareyya.


pli: Ṭhānametaṁ vijjati, yaṁ dvinnaṁ gatīnaṁ aññataraṁ gatiṁ gaccheyya—


pli: Varaṁ, bhikkhave, tiṇhena khurena ādittena sampajjalitena sajotibhūtena jivhindriyaṁ sampalimaṭṭhaṁ, na tveva jivhāviññeyyesu rasesu anubyañjanaso nimittaggāho.


pli: Varaṁ, bhikkhave, tiṇhāya sattiyā ādittāya sampajjalitāya sajotibhūtāya kāyindriyaṁ sampalimaṭṭhaṁ, na tveva kāyaviññeyyesu phoṭṭhabbesu anubyañjanaso nimittaggāho.


pli: Varaṁ, bhikkhave, sottaṁ.


pli: Sottaṁ kho panāhaṁ, bhikkhave, vañjhaṁ jīvitānaṁ vadāmi, aphalaṁ jīvitānaṁ vadāmi, momūhaṁ jīvitānaṁ vadāmi, na tveva tathārūpe vitakke vitakkeyya yathārūpānaṁ vitakkānaṁ vasaṁ gato saṅghaṁ bhindeyya.


pli: Imaṁ khvāhaṁ, bhikkhave, vañjhaṁ jīvitānaṁ ādīnavaṁ disvā evaṁ vadāmi.


pli: Tattha, bhikkhave, sutavā ariyasāvako iti paṭisañcikkhati:


pli: ‘tiṭṭhatu tāva tattāya ayosalākāya ādittāya sampajjalitāya sajotibhūtāya cakkhundriyaṁ sampalimaṭṭhaṁ.


pli: Handāhaṁ idameva manasi karomi—


pli: iti cakkhu aniccaṁ, rūpā aniccā, cakkhuviññāṇaṁ aniccaṁ, cakkhusamphasso anicco, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ’.


pli: Tiṭṭhatu tāva tiṇhena ayosaṅkunā ādittena sampajjalitena sajotibhūtena sotindriyaṁ sampalimaṭṭhaṁ.


pli: iti sotaṁ aniccaṁ, saddā aniccā, sotaviññāṇaṁ aniccaṁ, sotasamphasso anicco, yampidaṁ sotasamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ.


pli: Tiṭṭhatu tāva tiṇhena nakhacchedanena ādittena sampajjalitena sajotibhūtena ghānindriyaṁ sampalimaṭṭhaṁ.


pli: iti ghānaṁ aniccaṁ, gandhā aniccā, ghānaviññāṇaṁ aniccaṁ, ghānasamphasso anicco, yampidaṁ ghānasamphassapaccayā uppajjati vedayitaṁ …pe… tampi aniccaṁ.


pli: Tiṭṭhatu tāva tiṇhena khurena ādittena sampajjalitena sajotibhūtena jivhindriyaṁ sampalimaṭṭhaṁ.


pli: iti jivhā aniccā, rasā aniccā, jivhāviññāṇaṁ aniccaṁ, jivhāsamphasso anicco, yampidaṁ jivhāsamphassapaccayā uppajjati …pe… tampi aniccaṁ.


pli: Tiṭṭhatu tāva tiṇhāya sattiyā ādittāya sampajjalitāya sajotibhūtāya kāyindriyaṁ sampalimaṭṭhaṁ.


pli: iti kāyo anicco, phoṭṭhabbā aniccā, kāyaviññāṇaṁ aniccaṁ, kāyasamphasso anicco, yampidaṁ kāyasamphassapaccayā uppajjati vedayitaṁ …pe… tampi aniccaṁ.


pli: Tiṭṭhatu tāva sottaṁ.


pli: iti mano anicco, dhammā aniccā, manoviññāṇaṁ aniccaṁ, manosamphasso anicco, yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ’.


pli: Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Ayaṁ kho, bhikkhave, ādittapariyāyo, dhammapariyāyo”ti.


pli: Aṭṭhamaṁ.


title_pli: Saṁyutta Nikāya 35.236 18. Samuddavagga

pli: Saṁyutta Nikāya 35.236


pli: 18. Samuddavagga


pli: Paṭhamahatthapādopamasutta


pli: “Hatthesu, bhikkhave, sati ādānanikkhepanaṁ paññāyati;


pli: pādesu sati abhikkamapaṭikkamo paññāyati;


pli: pabbesu sati samiñjanapasāraṇaṁ paññāyati;


pli: kucchismiṁ sati jighacchā pipāsā paññāyati.


pli: Evameva kho, bhikkhave, cakkhusmiṁ sati cakkhusamphassapaccayā uppajjati ajjhattaṁ sukhaṁ dukkhaṁ …pe…


pli: jivhāya sati jivhāsamphassapaccayā uppajjati ajjhattaṁ sukhaṁ dukkhaṁ …pe…


pli: manasmiṁ sati manosamphassapaccayā uppajjati ajjhattaṁ sukhaṁ dukkhaṁ …pe….


pli: Hatthesu, bhikkhave, asati ādānanikkhepanaṁ na paññāyati;


pli: pādesu asati abhikkamapaṭikkamo na paññāyati;


pli: pabbesu asati samiñjanapasāraṇaṁ na paññāyati;


pli: kucchismiṁ asati jighacchā pipāsā na paññāyati.


pli: Evameva kho, bhikkhave, cakkhusmiṁ asati cakkhusamphassapaccayā nuppajjati ajjhattaṁ sukhaṁ dukkhaṁ …pe…


pli: jivhāya asati jivhāsamphassapaccayā nuppajjati …pe…


pli: manasmiṁ asati manosamphassapaccayā nuppajjati ajjhattaṁ sukhaṁ dukkhan”ti.


pli: Navamaṁ.


title_pli: Saṁyutta Nikāya 35.237 18. Samuddavagga

pli: Saṁyutta Nikāya 35.237


pli: 18. Samuddavagga


pli: Dutiyahatthapādopamasutta


pli: “Hatthesu, bhikkhave, sati ādānanikkhepanaṁ hoti;


pli: pādesu sati abhikkamapaṭikkamo hoti;


pli: pabbesu sati samiñjanapasāraṇaṁ hoti;


pli: kucchismiṁ sati jighacchā pipāsā hoti.


pli: Evameva kho, bhikkhave, cakkhusmiṁ sati cakkhusamphassapaccayā uppajjati ajjhattaṁ sukhaṁ dukkhaṁ …pe…


pli: jivhāya sati …pe…


pli: manasmiṁ sati manosamphassapaccayā uppajjati ajjhattaṁ sukhaṁ dukkhaṁ …pe….


pli: Hatthesu, bhikkhave, asati ādānanikkhepanaṁ na hoti;


pli: pādesu asati abhikkamapaṭikkamo na hoti;


pli: pabbesu asati samiñjanapasāraṇaṁ na hoti;


pli: kucchismiṁ asati jighacchā pipāsā na hoti.


pli: Evameva kho, bhikkhave, cakkhusmiṁ asati cakkhusamphassapaccayā nuppajjati ajjhattaṁ sukhaṁ dukkhaṁ …pe…


pli: jivhāya asati jivhāsamphassapaccayā nuppajjati …pe…


pli: manasmiṁ asati manosamphassapaccayā nuppajjati ajjhattaṁ sukhaṁ dukkhan”ti.


pli: Dasamaṁ.


pli: Samuddavaggo tatiyo.


pli: Tassuddānaṁ


pli: Dve samuddā bāḷisiko,


pli: khīrarukkhena koṭṭhiko;


pli: Kāmabhū udāyī ceva,


pli: ādittena ca aṭṭhamaṁ;


pli: Hatthapādūpamā dveti,


pli: vaggo tena pavuccatīti.


title_pli: Saṁyutta Nikāya 35.238 19. Āsīvisavagga

pli: Saṁyutta Nikāya 35.238


pli: 19. Āsīvisavagga


pli: Āsīvisopamasutta


pli: “Seyyathāpi, bhikkhave, cattāro āsīvisā uggatejā ghoravisā.


pli: Atha puriso āgaccheyya jīvitukāmo amaritukāmo sukhakāmo dukkhappaṭikūlo.


pli: Tamenaṁ evaṁ vadeyyuṁ:


pli: ‘ime te, ambho purisa, cattāro āsīvisā uggatejā ghoravisā kālena kālaṁ vuṭṭhāpetabbā, kālena kālaṁ nhāpetabbā, kālena kālaṁ bhojetabbā, kālena kālaṁ saṁvesetabbā.


pli: Yadā ca kho te, ambho purisa, imesaṁ catunnaṁ āsīvisānaṁ uggatejānaṁ ghoravisānaṁ aññataro vā aññataro vā kuppissati, tato tvaṁ, ambho purisa, maraṇaṁ vā nigacchasi, maraṇamattaṁ vā dukkhaṁ.


pli: Yaṁ te, ambho purisa, karaṇīyaṁ taṁ karohī’ti.


pli: Atha kho so, bhikkhave, puriso bhīto catunnaṁ āsīvisānaṁ uggatejānaṁ ghoravisānaṁ yena vā tena vā palāyetha.


pli: ‘ime kho, ambho purisa, pañca vadhakā paccatthikā piṭṭhito piṭṭhito anubandhā, yattheva naṁ passissāma tattheva jīvitā voropessāmāti.


pli: Atha kho so, bhikkhave, puriso bhīto catunnaṁ āsīvisānaṁ uggatejānaṁ ghoravisānaṁ, bhīto pañcannaṁ vadhakānaṁ paccatthikānaṁ yena vā tena vā palāyetha.


pli: ‘ayaṁ te, ambho purisa, chaṭṭho antaracaro vadhako ukkhittāsiko piṭṭhito piṭṭhito anubandho yattheva naṁ passissāmi tattheva siro pātessāmīti.


pli: Atha kho so, bhikkhave, puriso bhīto catunnaṁ āsīvisānaṁ uggatejānaṁ ghoravisānaṁ, bhīto pañcannaṁ vadhakānaṁ paccatthikānaṁ, bhīto chaṭṭhassa antaracarassa vadhakassa ukkhittāsikassa yena vā tena vā palāyetha.


pli: So passeyya suññaṁ gāmaṁ.


pli: Yaññadeva gharaṁ paviseyya rittakaññeva paviseyya tucchakaññeva paviseyya suññakaññeva paviseyya.


pli: Yaññadeva bhājanaṁ parimaseyya rittakaññeva parimaseyya tucchakaññeva parimaseyya suññakaññeva parimaseyya.


pli: ‘idāni, ambho purisa, imaṁ suññaṁ gāmaṁ corā gāmaghātakā pavisanti.


pli: Atha kho so, bhikkhave, puriso bhīto catunnaṁ āsīvisānaṁ uggatejānaṁ ghoravisānaṁ, bhīto pañcannaṁ vadhakānaṁ paccatthikānaṁ, bhīto chaṭṭhassa antaracarassa vadhakassa ukkhittāsikassa, bhīto corānaṁ gāmaghātakānaṁ yena vā tena vā palāyetha.


pli: So passeyya mahantaṁ udakaṇṇavaṁ orimaṁ tīraṁ sāsaṅkaṁ sappaṭibhayaṁ, pārimaṁ tīraṁ khemaṁ appaṭibhayaṁ.


pli: Na cassa nāvā santāraṇī uttarasetu vā apārā pāraṁ gamanāya.


pli: Atha kho, bhikkhave, tassa purisassa evamassa:


pli: ‘ayaṁ kho mahāudakaṇṇavo orimaṁ tīraṁ sāsaṅkaṁ sappaṭibhayaṁ, pārimaṁ tīraṁ khemaṁ appaṭibhayaṁ, natthi ca nāvā santāraṇī uttarasetu vā apārā pāraṁ gamanāya.


pli: Yannūnāhaṁ tiṇakaṭṭhasākhāpalāsaṁ saṅkaḍḍhitvā kullaṁ bandhitvā taṁ kullaṁ nissāya hatthehi ca pādehi ca vāyamamāno sotthinā pāraṁ gaccheyyan’ti.


pli: Atha kho so, bhikkhave, puriso tiṇakaṭṭhasākhāpalāsaṁ saṅkaḍḍhitvā kullaṁ bandhitvā taṁ kullaṁ nissāya hatthehi ca pādehi ca vāyamamāno sotthinā pāraṁ gaccheyya, tiṇṇo pāraṅgato thale tiṭṭhati brāhmaṇo.


pli: Upamā kho myāyaṁ, bhikkhave, katā atthassa viññāpanāya.


pli: Ayañcettha attho—


pli: cattāro āsīvisā uggatejā ghoravisāti kho, bhikkhave, catunnetaṁ mahābhūtānaṁ adhivacanaṁ—


pli: pathavīdhātuyā, āpodhātuyā, tejodhātuyā, vāyodhātuyā.


pli: Pañca vadhakā paccatthikāti kho, bhikkhave, pañcannetaṁ upādānakkhandhānaṁ adhivacanaṁ, seyyathidaṁ—


pli: rūpupādānakkhandhassa, vedanupādānakkhandhassa, saññupādānakkhandhassa, saṅkhārupādānakkhandhassa, viññāṇupādānakkhandhassa.


pli: Chaṭṭho antaracaro vadhako ukkhittāsikoti kho, bhikkhave, nandīrāgassetaṁ adhivacanaṁ.


pli: Suñño gāmoti kho, bhikkhave, channetaṁ ajjhattikānaṁ āyatanānaṁ adhivacanaṁ.


pli: Cakkhuto cepi naṁ, bhikkhave, paṇḍito byatto medhāvī upaparikkhati rittakaññeva khāyati, tucchakaññeva khāyati, suññakaññeva khāyati …pe…


pli: jivhāto cepi naṁ, bhikkhave …pe…


pli: manato cepi naṁ, bhikkhave, paṇḍito byatto medhāvī upaparikkhati rittakaññeva khāyati, tucchakaññeva khāyati, suññakaññeva khāyati.


pli: Corā gāmaghātakāti kho, bhikkhave, channetaṁ bāhirānaṁ āyatanānaṁ adhivacanaṁ.


pli: Cakkhu, bhikkhave, haññati manāpāmanāpesu rūpesu;


pli: sotaṁ, bhikkhave …pe…


pli: ghānaṁ, bhikkhave …pe…


pli: jivhā, bhikkhave, haññati manāpāmanāpesu rasesu;


pli: kāyo, bhikkhave …pe…


pli: mano, bhikkhave, haññati manāpāmanāpesu dhammesu.


pli: Mahā udakaṇṇavoti kho, bhikkhave, catunnetaṁ oghānaṁ adhivacanaṁ—


pli: kāmoghassa, bhavoghassa, diṭṭhoghassa, avijjoghassa.


pli: Orimaṁ tīraṁ sāsaṅkaṁ sappaṭibhayanti kho, bhikkhave, sakkāyassetaṁ adhivacanaṁ.


pli: Pārimaṁ tīraṁ khemaṁ appaṭibhayanti kho, bhikkhave, nibbānassetaṁ adhivacanaṁ.


pli: Kullanti kho, bhikkhave, ariyassetaṁ aṭṭhaṅgikassa maggassa adhivacanaṁ, seyyathidaṁ—


pli: sammādiṭṭhi …pe… sammāsamādhi.


pli: Tassa hatthehi ca pādehi ca vāyāmoti kho, bhikkhave, vīriyārambhassetaṁ adhivacanaṁ.


pli: Tiṇṇo pāraṅgato thale tiṭṭhati brāhmaṇoti kho, bhikkhave, arahato etaṁ adhivacanan”ti.


pli: Paṭhamaṁ.


title_pli: Saṁyutta Nikāya 35.239 19. Āsīvisavagga

pli: Saṁyutta Nikāya 35.239


pli: 19. Āsīvisavagga


pli: Rathopamasutta


pli: “Tīhi, bhikkhave, dhammehi samannāgato bhikkhu diṭṭheva dhamme sukhasomanassabahulo viharati, yoni cassa āraddhā hoti āsavānaṁ khayāya.


pli: Katamehi tīhi?


pli: Indriyesu guttadvāro hoti, bhojane mattaññū, jāgariyaṁ anuyutto.


pli: Kathañca, bhikkhave, bhikkhu indriyesu guttadvāro hoti?


pli: Idha, bhikkhave, bhikkhu cakkhunā rūpaṁ disvā na nimittaggāhī hoti, nānubyañjanaggāhī;


pli: yatvādhikaraṇamenaṁ cakkhundriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ. Tassa saṁvarāya paṭipajjati; rakkhati cakkhundriyaṁ; cakkhundriye saṁvaraṁ āpajjati.


pli: Sotena saddaṁ sutvā …


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya na nimittaggāhī hoti nānubyañjanaggāhī;


pli: yatvādhikaraṇamenaṁ manindriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjati; rakkhati manindriyaṁ; manindriye saṁvaraṁ āpajjati.


pli: Seyyathāpi, bhikkhave, subhūmiyaṁ cātumahāpathe ājaññaratho yutto assa ṭhito odhastapatodo. Tamenaṁ dakkho yoggācariyo assadammasārathi abhiruhitvā vāmena hatthena rasmiyo gahetvā, dakkhiṇena hatthena patodaṁ gahetvā, yenicchakaṁ yadicchakaṁ sāreyyapi paccāsāreyyapi.


pli: Evameva kho, bhikkhave, bhikkhu imesaṁ channaṁ indriyānaṁ ārakkhāya sikkhati, saṁyamāya sikkhati, damāya sikkhati, upasamāya sikkhati.


pli: Evaṁ kho, bhikkhave, bhikkhu indriyesu guttadvāro hoti.


pli: Kathañca, bhikkhave, bhikkhu bhojane mattaññū hoti?


pli: Idha, bhikkhave, bhikkhu paṭisaṅkhā yoniso āhāraṁ āhāreti:


pli: ‘neva davāya, na madāya, na maṇḍanāya, na vibhūsanāya, yāvadeva imassa kāyassa ṭhitiyā, yāpanāya, vihiṁsūparatiyā, brahmacariyānuggahāya, iti purāṇañca vedanaṁ paṭihaṅkhāmi, navañca vedanaṁ na uppādessāmi, yātrā ca me bhavissati, anavajjatā ca phāsuvihāro cā’ti.


pli: Seyyathāpi, bhikkhave, puriso vaṇaṁ ālimpeyya yāvadeva rohanatthāya, seyyathā vā pana akkhaṁ abbhañjeyya yāvadeva bhārassa nittharaṇatthāya;


pli: evaṁ kho, bhikkhave, bhikkhu paṭisaṅkhā yoniso āhāraṁ āhāreti:


pli: Evaṁ kho, bhikkhave, bhikkhu bhojane mattaññū hoti.


pli: Kathañca, bhikkhave, bhikkhu jāgariyaṁ anuyutto hoti?


pli: Idha, bhikkhave, bhikkhu divasaṁ caṅkamena nisajjāya āvaraṇīyehi dhammehi cittaṁ parisodheti.


pli: Rattiyā paṭhamaṁ yāmaṁ caṅkamena nisajjāya āvaraṇīyehi dhammehi cittaṁ parisodheti.


pli: Rattiyā majjhimaṁ yāmaṁ dakkhiṇena passena sīhaseyyaṁ kappeti pāde pādaṁ accādhāya sato sampajāno uṭṭhānasaññaṁ manasi karitvā.


pli: Rattiyā pacchimaṁ yāmaṁ paccuṭṭhāya caṅkamena nisajjāya āvaraṇīyehi dhammehi cittaṁ parisodheti.


pli: Evaṁ kho, bhikkhave, bhikkhu jāgariyaṁ anuyutto hoti.


pli: Imehi kho, bhikkhave, tīhi dhammehi samannāgato bhikkhu diṭṭheva dhamme sukhasomanassabahulo viharati, yoni cassa āraddhā hoti āsavānaṁ khayāyā”ti.


pli: Dutiyaṁ.


title_pli: Saṁyutta Nikāya 35.24 3. Sabbavagga

pli: Saṁyutta Nikāya 35.24


pli: 3. Sabbavagga


pli: Pahānasutta


pli: “Sabbappahānāya vo, bhikkhave, dhammaṁ desessāmi.


pli: Taṁ suṇātha.


pli: Katamo ca, bhikkhave, sabbappahānāya dhammo?


pli: Cakkhuṁ, bhikkhave, pahātabbaṁ, rūpā pahātabbā, cakkhuviññāṇaṁ pahātabbaṁ, cakkhusamphasso pahātabbo, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi pahātabbaṁ …pe…


pli: jivhā pahātabbā, rasā pahātabbā, jivhāviññāṇaṁ pahātabbaṁ, jivhāsamphasso pahātabbo, yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi pahātabbaṁ.


pli: Kāyo pahātabbo …


pli: mano pahātabbo, dhammā pahātabbā, manoviññāṇaṁ pahātabbaṁ, manosamphasso pahātabbo, yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi pahātabbaṁ.


pli: Ayaṁ kho, bhikkhave, sabbappahānāya dhammo”ti.


title_pli: Saṁyutta Nikāya 35.240 19. Āsīvisavagga

pli: Saṁyutta Nikāya 35.240


pli: 19. Āsīvisavagga


pli: Kummopamasutta


pli: “Bhūtapubbaṁ, bhikkhave, kummo kacchapo sāyanhasamayaṁ anunadītīre gocarapasuto ahosi.


pli: Siṅgālopi kho, bhikkhave, sāyanhasamayaṁ anunadītīre gocarapasuto ahosi.


pli: Addasā kho, bhikkhave, kummo kacchapo siṅgālaṁ dūratova gocarapasutaṁ.


pli: Disvāna soṇḍipañcamāni aṅgāni sake kapāle samodahitvā appossukko tuṇhībhūto saṅkasāyati.


pli: Siṅgālopi kho, bhikkhave, addasa kummaṁ kacchapaṁ dūratova gocarapasutaṁ.


pli: Disvāna yena kummo kacchapo tenupasaṅkami; upasaṅkamitvā kummaṁ kacchapaṁ paccupaṭṭhito ahosi:


pli: ‘yadāyaṁ kummo kacchapo soṇḍipañcamānaṁ aṅgānaṁ aññataraṁ vā aññataraṁ vā aṅgaṁ abhininnāmessati, tattheva naṁ gahetvā uddālitvā khādissāmī’ti.


pli: Yadā kho, bhikkhave, kummo kacchapo soṇḍipañcamānaṁ aṅgānaṁ aññataraṁ vā aññataraṁ vā aṅgaṁ na abhininnāmi, atha siṅgālo kummamhā nibbijja pakkāmi, otāraṁ alabhamāno.


pli: Evameva kho, bhikkhave, tumhepi māro pāpimā satataṁ samitaṁ paccupaṭṭhito:


pli: ‘appeva nāmāhaṁ imesaṁ cakkhuto vā otāraṁ labheyyaṁ …pe…


pli: jivhāto vā otāraṁ labheyyaṁ …pe…


pli: manato vā otāraṁ labheyyan’ti.


pli: Tasmātiha, bhikkhave, indriyesu guttadvārā viharatha.


pli: Cakkhunā rūpaṁ disvā mā nimittaggāhino ahuvattha, mā anubyañjanaggāhino.


pli: Yatvādhikaraṇamenaṁ cakkhundriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjatha, rakkhatha cakkhundriyaṁ, cakkhundriye saṁvaraṁ āpajjatha.


pli: Sotena saddaṁ sutvā …


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya mā nimittaggāhino ahuvattha, mā anubyañjanaggāhino.


pli: Yatvādhikaraṇamenaṁ manindriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjatha, rakkhatha manindriyaṁ, manindriye saṁvaraṁ āpajjatha.


pli: Yato tumhe, bhikkhave, indriyesu guttadvārā viharissatha, atha tumhehipi māro pāpimā nibbijja pakkamissati, otāraṁ alabhamāno—


pli: kummamhāva siṅgāloti.


pli: Kummova aṅgāni sake kapāle,


pli: Samodahaṁ bhikkhu manovitakke;


pli: Anissito aññamaheṭhayāno,


pli: Parinibbuto nūpavadeyya kañcī”ti.


pli: Tatiyaṁ.


title_pli: Saṁyutta Nikāya 35.241 19. Āsīvisavagga

pli: Saṁyutta Nikāya 35.241


pli: 19. Āsīvisavagga


pli: Paṭhamadārukkhandhopamasutta


pli: Ekaṁ samayaṁ bhagavā kosambiyaṁ viharati gaṅgāya nadiyā tīre.


pli: Addasā kho bhagavā mahantaṁ dārukkhandhaṁ gaṅgāya nadiyā sotena vuyhamānaṁ.


pli: Disvāna bhikkhū āmantesi:


pli: “passatha no tumhe, bhikkhave, amuṁ mahantaṁ dārukkhandhaṁ gaṅgāya nadiyā sotena vuyhamānan”ti?


pli: “Evaṁ, bhante”.


pli: “Sace so, bhikkhave, dārukkhandho na orimaṁ tīraṁ upagacchati, na pārimaṁ tīraṁ upagacchati, na majjhe saṁsīdissati, na thale ussīdissati, na manussaggāho gahessati, na amanussaggāho gahessati, na āvaṭṭaggāho gahessati, na antopūti bhavissati;


pli: evañhi so, bhikkhave, dārukkhandho samuddaninno bhavissati samuddapoṇo samuddapabbhāro.


pli: Taṁ kissa hetu?


pli: Samuddaninno, bhikkhave, gaṅgāya nadiyā soto samuddapoṇo samuddapabbhāro.


pli: Evameva kho, bhikkhave, sace tumhepi na orimaṁ tīraṁ upagacchatha, na pārimaṁ tīraṁ upagacchatha;


pli: na majjhe saṁsīdissatha, na thale ussīdissatha, na manussaggāho gahessati, na amanussaggāho gahessati, na āvaṭṭaggāho gahessati, na antopūtī bhavissatha;


pli: evaṁ tumhe, bhikkhave, nibbānaninnā bhavissatha nibbānapoṇā nibbānapabbhārā.


pli: Nibbānaninnā, bhikkhave, sammādiṭṭhi nibbānapoṇā nibbānapabbhārā”ti.


pli: Evaṁ vutte, aññataro bhikkhu bhagavantaṁ etadavoca:


pli: “kiṁ nu kho, bhante, orimaṁ tīraṁ, kiṁ pārimaṁ tīraṁ, ko majjhe saṁsādo, ko thale ussādo, ko manussaggāho, ko amanussaggāho, ko āvaṭṭaggāho, ko antopūtibhāvo”ti?


pli: “‘Orimaṁ tīran’ti kho, bhikkhu, channetaṁ ajjhattikānaṁ āyatanānaṁ adhivacanaṁ.


pli: ‘Pārimaṁ tīran’ti kho, bhikkhu, channetaṁ bāhirānaṁ āyatanānaṁ adhivacanaṁ.


pli: ‘Majjhe saṁsādo’ti kho, bhikkhu, nandīrāgassetaṁ adhivacanaṁ.


pli: ‘Thale ussādo’ti kho, bhikkhu, asmimānassetaṁ adhivacanaṁ.


pli: Katamo ca, bhikkhu, manussaggāho?


pli: Idha, bhikkhu, gihīhi saṁsaṭṭho viharati, sahanandī sahasokī, sukhitesu sukhito, dukkhitesu dukkhito, uppannesu kiccakaraṇīyesu attanā tesu yogaṁ āpajjati.


pli: Ayaṁ vuccati, bhikkhu, manussaggāho.


pli: Katamo ca, bhikkhu, amanussaggāho?


pli: Idha, bhikkhu, ekacco aññataraṁ devanikāyaṁ paṇidhāya brahmacariyaṁ carati: ‘imināhaṁ sīlena vā vatena vā tapena vā brahmacariyena vā devo vā bhavissāmi devaññataro vā’ti.


pli: Ayaṁ vuccati, bhikkhu, amanussaggāho.


pli: ‘Āvaṭṭaggāho’ti kho, bhikkhu, pañcannetaṁ kāmaguṇānaṁ adhivacanaṁ.


pli: Katamo ca, bhikkhu, antopūtibhāvo?


pli: Idha, bhikkhu, ekacco dussīlo hoti pāpadhammo asucisaṅkassarasamācāro paṭicchannakammanto assamaṇo samaṇapaṭiñño abrahmacārī brahmacāripaṭiñño antopūti avassuto kasambujāto.


pli: Ayaṁ vuccati, bhikkhu, ‘antopūtibhāvo’”ti.


pli: Tena kho pana samayena nando gopālako bhagavato avidūre ṭhito hoti.


pli: Atha kho nando gopālako bhagavantaṁ etadavoca:


pli: “ahaṁ kho, bhante, na orimaṁ tīraṁ upagacchāmi, na pārimaṁ tīraṁ upagacchāmi, na majjhe saṁsīdissāmi, na thale ussīdissāmi, na maṁ manussaggāho gahessati, na amanussaggāho gahessati, na āvaṭṭaggāho gahessati, na antopūti bhavissāmi.


pli: Labheyyāhaṁ, bhante, bhagavato santike pabbajjaṁ, labheyyaṁ upasampadan”ti.


pli: “Tena hi tvaṁ, nanda, sāmikānaṁ gāvo niyyātehī”ti.


pli: “Gamissanti, bhante, gāvo vacchagiddhiniyo”ti.


pli: “Niyyāteheva tvaṁ, nanda, sāmikānaṁ gāvo”ti.


pli: Atha kho nando gopālako sāmikānaṁ gāvo niyyātetvā yena bhagavā tenupasaṅkami; upasaṅkamitvā bhagavantaṁ etadavoca:


pli: “niyyātitā, bhante, sāmikānaṁ gāvo.


pli: Alattha kho nando gopālako bhagavato santike pabbajjaṁ, alattha upasampadaṁ.


pli: Acirūpasampanno ca panāyasmā nando eko vūpakaṭṭho …pe…


pli: aññataro ca panāyasmā nando arahataṁ ahosīti.


pli: Catutthaṁ.


title_pli: Saṁyutta Nikāya 35.242 19. Āsīvisavagga

pli: Saṁyutta Nikāya 35.242


pli: 19. Āsīvisavagga


pli: Dutiyadārukkhandhopamasutta


pli: Ekaṁ samayaṁ bhagavā kimilāyaṁ viharati gaṅgāya nadiyā tīre.


pli: Addasā kho bhagavā mahantaṁ dārukkhandhaṁ gaṅgāya nadiyā sotena vuyhamānaṁ.


pli: Disvāna bhikkhū āmantesi:


pli: “passatha no tumhe, bhikkhave, amuṁ mahantaṁ dārukkhandhaṁ gaṅgāya nadiyā sotena vuyhamānan”ti?


pli: “Evaṁ, bhante” …pe…


pli: evaṁ vutte, āyasmā kimilo bhagavantaṁ etadavoca:


pli: “kiṁ nu kho, bhante, orimaṁ tīraṁ …pe…


pli: “katamo ca, kimila, antopūtibhāvo.


pli: Idha, kimila, bhikkhu aññataraṁ saṅkiliṭṭhaṁ āpattiṁ āpanno hoti yathārūpāya āpattiyā na vuṭṭhānaṁ paññāyati.


pli: Ayaṁ vuccati, kimila, antopūtibhāvo”ti.


pli: Pañcamaṁ.


title_pli: Saṁyutta Nikāya 35.243 19. Āsīvisavagga

pli: Saṁyutta Nikāya 35.243


pli: Avassutapariyāyasutta


pli: Ekaṁ samayaṁ bhagavā sakkesu viharati kapilavatthusmiṁ nigrodhārāme.


pli: Tena kho pana samayena kāpilavatthavānaṁ sakyānaṁ navaṁ santhāgāraṁ acirakāritaṁ hoti anajjhāvuṭṭhaṁ samaṇena vā brāhmaṇena vā kenaci vā manussabhūtena.


pli: Atha kho kāpilavatthavā sakyā yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho kāpilavatthavā sakyā bhagavantaṁ etadavocuṁ:


pli: “idha, bhante, kāpilavatthavānaṁ sakyānaṁ navaṁ santhāgāraṁ acirakāritaṁ anajjhāvuṭṭhaṁ samaṇena vā brāhmaṇena vā kenaci vā manussabhūtena.


pli: Taṁ, bhante, bhagavā paṭhamaṁ paribhuñjatu.


pli: Bhagavatā paṭhamaṁ paribhuttaṁ pacchā kāpilavatthavā sakyā paribhuñjissanti.


pli: Tadassa kāpilavatthavānaṁ sakyānaṁ dīgharattaṁ hitāya sukhāyā”ti.


pli: Adhivāsesi bhagavā tuṇhībhāvena.


pli: Atha kho kāpilavatthavā sakyā bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā yena navaṁ santhāgāraṁ tenupasaṅkamiṁsu; upasaṅkamitvā sabbasanthariṁ santhāgāraṁ santharitvā āsanāni paññāpetvā udakamaṇikaṁ patiṭṭhāpetvā telappadīpaṁ āropetvā yena bhagavā tenupasaṅkamiṁsu; upasaṅkamitvā bhagavantaṁ etadavocuṁ:


pli: “sabbasantharisanthataṁ, bhante, santhāgāraṁ, āsanāni paññattāni, udakamaṇiko patiṭṭhāpito, telappadīpo āropito.


pli: Yassadāni, bhante, bhagavā kālaṁ maññatī”ti.


pli: Atha kho bhagavā nivāsetvā pattacīvaramādāya saddhiṁ bhikkhusaṅghena yena navaṁ santhāgāraṁ tenupasaṅkami; upasaṅkamitvā pāde pakkhāletvā santhāgāraṁ pavisitvā majjhimaṁ thambhaṁ nissāya puratthābhimukho nisīdi.


pli: Bhikkhusaṅghopi kho pāde pakkhāletvā santhāgāraṁ pavisitvā pacchimaṁ bhittiṁ nissāya puratthābhimukho nisīdi bhagavantaṁyeva purakkhatvā.


pli: Kāpilavatthavā sakyā pāde pakkhāletvā santhāgāraṁ pavisitvā puratthimaṁ bhittiṁ nissāya pacchimābhimukhā nisīdiṁsu bhagavantaṁyeva purakkhatvā.


pli: Atha kho bhagavā kāpilavatthave sakye bahudeva rattiṁ dhammiyā kathāya sandassetvā samādapetvā samuttejetvā sampahaṁsetvā uyyojesi:


pli: “abhikkantā kho, gotamā, ratti.


pli: Yassadāni kālaṁ maññathā”ti.


pli: “Evaṁ, bhante”ti kho kāpilavatthavā sakyā bhagavato paṭissutvā uṭṭhāyāsanā bhagavantaṁ abhivādetvā padakkhiṇaṁ katvā pakkamiṁsu.


pli: Atha kho bhagavā acirapakkantesu kāpilavatthavesu sakyesu āyasmantaṁ mahāmoggallānaṁ āmantesi:


pli: “vigatathinamiddho kho, moggallāna, bhikkhusaṅgho.


pli: Paṭibhātu taṁ, moggallāna, bhikkhūnaṁ dhammī kathā.


pli: Piṭṭhi me āgilāyati;


pli: tamahaṁ āyamissāmī”ti.


pli: “Evaṁ, bhante”ti kho āyasmā mahāmoggallāno bhagavato paccassosi.


pli: Atha kho bhagavā catugguṇaṁ saṅghāṭiṁ paññapetvā dakkhiṇena passena sīhaseyyaṁ kappesi, pāde pādaṁ accādhāya, sato sampajāno uṭṭhānasaññaṁ manasi karitvā.


pli: Tatra kho āyasmā mahāmoggallāno bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato mahāmoggallānassa paccassosuṁ.


pli: Āyasmā mahāmoggallāno etadavoca:


pli: “avassutapariyāyañca vo, āvuso, desessāmi, anavassutapariyāyañca.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evamāvuso”ti kho te bhikkhū āyasmato mahāmoggallānassa paccassosuṁ.


pli: “Kathaṁ, āvuso, avassuto hoti?


pli: Idhāvuso, bhikkhu cakkhunā rūpaṁ disvā piyarūpe rūpe adhimuccati, appiyarūpe rūpe byāpajjati, anupaṭṭhitakāyassatī viharati parittacetaso,


pli: tañca cetovimuttiṁ paññāvimuttiṁ yathābhūtaṁ nappajānāti yatthassa te uppannā pāpakā akusalā dhammā aparisesā nirujjhanti …pe…


pli: jivhāya rasaṁ sāyitvā …pe…


pli: manasā dhammaṁ viññāya piyarūpe dhamme adhimuccati, appiyarūpe dhamme byāpajjati, anupaṭṭhitakāyassatī ca viharati parittacetaso,


pli: tañca cetovimuttiṁ paññāvimuttiṁ yathābhūtaṁ nappajānāti yatthassa te uppannā pāpakā akusalā dhammā aparisesā nirujjhanti.


pli: Ayaṁ vuccati, āvuso, bhikkhu avassuto cakkhuviññeyyesu rūpesu …pe…


pli: avassuto jivhāviññeyyesu rasesu …pe…


pli: avassuto manoviññeyyesu dhammesu.


pli: Evaṁvihāriñcāvuso, bhikkhuṁ cakkhuto cepi naṁ māro upasaṅkamati labhateva māro otāraṁ, labhati māro ārammaṇaṁ …pe…


pli: jivhāto cepi naṁ māro upasaṅkamati, labhateva māro otāraṁ, labhati māro ārammaṇaṁ …pe…


pli: manato cepi naṁ māro upasaṅkamati, labhateva māro otāraṁ, labhati māro ārammaṇaṁ.


pli: Seyyathāpi, āvuso, naḷāgāraṁ vā tiṇāgāraṁ vā sukkhaṁ kolāpaṁ terovassikaṁ.


pli: Puratthimāya cepi naṁ disāya puriso ādittāya tiṇukkāya upasaṅkameyya, labhetheva aggi otāraṁ, labhetha aggi ārammaṇaṁ;


pli: pacchimāya cepi naṁ disāya puriso ādittāya tiṇukkāya upasaṅkameyya …pe…


pli: uttarāya cepi naṁ disāya …pe…


pli: dakkhiṇāya cepi naṁ disāya …pe…


pli: heṭṭhimato cepi naṁ …pe…


pli: uparimato cepi naṁ …


pli: yato kutoci cepi naṁ puriso ādittāya tiṇukkāya upasaṅkameyya, labhetheva aggi otāraṁ labhetha aggi ārammaṇaṁ.


pli: Evameva kho, āvuso, evaṁvihāriṁ bhikkhuṁ cakkhuto cepi naṁ māro upasaṅkamati, labhateva māro otāraṁ, labhati māro ārammaṇaṁ …pe…


pli: jivhāto cepi naṁ māro upasaṅkamati …pe…


pli: Evaṁvihāriñcāvuso, bhikkhuṁ rūpā adhibhaṁsu, na bhikkhu rūpe adhibhosi;


pli: saddā bhikkhuṁ adhibhaṁsu, na bhikkhu sadde adhibhosi;


pli: gandhā bhikkhuṁ adhibhaṁsu, na bhikkhu gandhe adhibhosi;


pli: rasā bhikkhuṁ adhibhaṁsu, na bhikkhu rase adhibhosi;


pli: phoṭṭhabbā bhikkhuṁ adhibhaṁsu, na bhikkhu phoṭṭhabbe adhibhosi;


pli: dhammā bhikkhuṁ adhibhaṁsu, na bhikkhu dhamme adhibhosi.


pli: Ayaṁ vuccatāvuso, bhikkhu rūpādhibhūto, saddādhibhūto, gandhādhibhūto, rasādhibhūto, phoṭṭhabbādhibhūto, dhammādhibhūto, adhibhūto, anadhibhū, adhibhaṁsu naṁ pāpakā akusalā dhammā saṅkilesikā ponobhavikā sadarā dukkhavipākā āyatiṁ jātijarāmaraṇiyā.


pli: Evaṁ kho, āvuso, avassuto hoti.


pli: Kathañcāvuso, anavassuto hoti?


pli: Idhāvuso, bhikkhu cakkhunā rūpaṁ disvā piyarūpe rūpe nādhimuccati, appiyarūpe rūpe na byāpajjati, upaṭṭhitakāyassati ca viharati appamāṇacetaso,


pli: tañca cetovimuttiṁ paññāvimuttiṁ yathābhūtaṁ pajānāti yatthassa te uppannā pāpakā akusalā dhammā aparisesā nirujjhanti …pe…


pli: jivhāya rasaṁ sāyitvā …pe…


pli: manasā dhammaṁ viññāya piyarūpe dhamme nādhimuccati, appiyarūpe dhamme na byāpajjati, upaṭṭhitakāyassati ca viharati appamāṇacetaso,


pli: tañca cetovimuttiṁ paññāvimuttiṁ yathābhūtaṁ pajānāti yatthassa te uppannā pāpakā akusalā dhammā aparisesā nirujjhanti.


pli: Ayaṁ vuccatāvuso, bhikkhu anavassuto cakkhuviññeyyesu rūpesu …pe…


pli: anavassuto manoviññeyyesu dhammesu.


pli: Evaṁvihāriñcāvuso, bhikkhuṁ cakkhuto cepi naṁ māro upasaṅkamati, neva labhati māro otāraṁ, na labhati māro ārammaṇaṁ …pe…


pli: jivhāto cepi naṁ māro upasaṅkamati …pe…


pli: manato cepi naṁ māro upasaṅkamati, neva labhati māro otāraṁ, na labhati māro ārammaṇaṁ.


pli: Seyyathāpi, āvuso, kūṭāgāraṁ vā sālā vā bahalamattikā addāvalepanā.


pli: Puratthimāya cepi naṁ disāya puriso ādittāya tiṇukkāya upasaṅkameyya, neva labhetha aggi otāraṁ, na labhetha aggi ārammaṇaṁ …pe…


pli: pacchimāya cepi naṁ …


pli: uttarāya cepi naṁ …


pli: dakkhiṇāya cepi naṁ …


pli: heṭṭhimato cepi naṁ …


pli: uparimato cepi naṁ …


pli: yato kutoci cepi naṁ puriso ādittāya tiṇukkāya upasaṅkameyya, neva labhetha aggi otāraṁ, na labhetha aggi ārammaṇaṁ.


pli: Evameva kho, āvuso, evaṁvihāriṁ bhikkhuṁ cakkhuto cepi naṁ māro upasaṅkamati, neva labhati māro otāraṁ, na labhati māro ārammaṇaṁ …pe…


pli: Evaṁvihārī cāvuso, bhikkhu rūpe adhibhosi, na rūpā bhikkhuṁ adhibhaṁsu;


pli: sadde bhikkhu adhibhosi, na saddā bhikkhuṁ adhibhaṁsu;


pli: gandhe bhikkhu adhibhosi, na gandhā bhikkhuṁ adhibhaṁsu;


pli: rase bhikkhu adhibhosi, na rasā bhikkhuṁ adhibhaṁsu;


pli: phoṭṭhabbe bhikkhu adhibhosi, na phoṭṭhabbā bhikkhuṁ adhibhaṁsu;


pli: dhamme bhikkhu adhibhosi, na dhammā bhikkhuṁ adhibhaṁsu.


pli: Ayaṁ vuccatāvuso, bhikkhu rūpādhibhū, saddādhibhū, gandhādhibhū, rasādhibhū, phoṭṭhabbādhibhū, dhammādhibhū, adhibhū, anadhibhūto, adhibhosi te pāpake akusale dhamme saṅkilesike ponobhavike sadare dukkhavipāke āyatiṁ jātijarāmaraṇiye.


pli: Evaṁ kho, āvuso, anavassuto hotī”ti.


pli: Atha kho bhagavā uṭṭhahitvā āyasmantaṁ mahāmoggallānaṁ āmantesi:


pli: “sādhu sādhu, moggallāna.


pli: Sādhu kho tvaṁ, moggallāna, bhikkhūnaṁ avassutapariyāyañca anavassutapariyāyañca abhāsī”ti.


pli: Idamavoca āyasmā mahāmoggallāno.


pli: Samanuñño satthā ahosi.


pli: Attamanā te bhikkhū āyasmato mahāmoggallānassa bhāsitaṁ abhinandunti.


pli: Chaṭṭhaṁ.


title_pli: Saṁyutta Nikāya 35.244 19. Āsīvisavagga

pli: Saṁyutta Nikāya 35.244


pli: 19. Āsīvisavagga


pli: Dukkhadhammasutta


pli: “Yato kho, bhikkhave, bhikkhu sabbesaṁyeva dukkhadhammānaṁ samudayañca atthaṅgamañca yathābhūtaṁ pajānāti.


pli: Tathā kho panassa kāmā diṭṭhā honti, yathāssa kāme passato, yo kāmesu kāmacchando kāmasneho kāmamucchā kāmapariḷāho, so nānuseti.


pli: Tathā kho panassa cāro ca vihāro ca anubuddho hoti, yathā carantaṁ viharantaṁ abhijjhādomanassā pāpakā akusalā dhammā nānusenti.


pli: Kathañca, bhikkhave, sabbesaṁyeva dukkhadhammānaṁ samudayañca atthaṅgamañca yathābhūtaṁ pajānāti?


pli: ‘Iti rūpaṁ, iti rūpassa samudayo, iti rūpassa atthaṅgamo;


pli: iti vedanā …


pli: iti saññā …


pli: iti saṅkhārā …


pli: iti viññāṇaṁ, iti viññāṇassa samudayo, iti viññāṇassa atthaṅgamo’ti—


pli: evaṁ kho, bhikkhave, bhikkhu sabbesaṁyeva dukkhadhammānaṁ samudayañca atthaṅgamañca yathābhūtaṁ pajānāti.


pli: Kathañca, bhikkhave, bhikkhuno kāmā diṭṭhā honti? Yathāssa kāme passato, yo kāmesu kāmacchando kāmasneho kāmamucchā kāmapariḷāho, so nānuseti.


pli: Seyyathāpi, bhikkhave, aṅgārakāsu sādhikaporisā puṇṇā aṅgārānaṁ vītaccikānaṁ vītadhūmānaṁ. Atha puriso āgaccheyya jīvitukāmo amaritukāmo sukhakāmo dukkhapaṭikūlo. Tamenaṁ dve balavanto purisā nānābāhāsu gahetvā, taṁ aṅgārakāsuṁ upakaḍḍheyyuṁ. So iticīticeva kāyaṁ sannāmeyya.


pli: Taṁ kissa hetu?


pli: Ñātañhi, bhikkhave, tassa purisassa imañcāhaṁ aṅgārakāsuṁ papatissāmi, tatonidānaṁ maraṇaṁ vā nigacchissāmi maraṇamattaṁ vā dukkhanti.


pli: Evameva kho, bhikkhave, bhikkhuno aṅgārakāsūpamā kāmā diṭṭhā honti, yathāssa kāme passato, yo kāmesu kāmacchando kāmasneho kāmamucchā kāmapariḷāho, so nānuseti.


pli: Kathañca, bhikkhave, bhikkhuno cāro ca vihāro ca anubuddho hoti, yathā carantaṁ viharantaṁ abhijjhādomanassā pāpakā akusalā dhammā nānussavanti?


pli: Seyyathāpi, bhikkhave, puriso bahukaṇṭakaṁ dāyaṁ paviseyya. Tassa puratopi kaṇṭako, pacchatopi kaṇṭako, uttaratopi kaṇṭako, dakkhiṇatopi kaṇṭako, heṭṭhatopi kaṇṭako, uparitopi kaṇṭako. So satova abhikkameyya, satova paṭikkameyya: ‘mā maṁ kaṇṭako’ti.


pli: Evameva kho, bhikkhave, yaṁ loke piyarūpaṁ sātarūpaṁ, ayaṁ vuccati ariyassa vinaye kaṇṭako”ti.


pli: Iti viditvā saṁvaro ca asaṁvaro ca veditabbo.


pli: Kathañca, bhikkhave, asaṁvaro hoti?


pli: Idha, bhikkhave, bhikkhu cakkhunā rūpaṁ disvā piyarūpe rūpe adhimuccati, appiyarūpe rūpe byāpajjati, anupaṭṭhitakāyassati ca viharati parittacetaso,


pli: tañca cetovimuttiṁ paññāvimuttiṁ yathābhūtaṁ nappajānāti, yatthassa te uppannā pāpakā akusalā dhammā aparisesā nirujjhanti …pe…


pli: jivhāya rasaṁ sāyitvā …pe…


pli: manasā dhammaṁ viññāya piyarūpe dhamme adhimuccati, appiyarūpe dhamme byāpajjati, anupaṭṭhitakāyassati ca viharati parittacetaso,


pli: tañca cetovimuttiṁ paññāvimuttiṁ yathābhūtaṁ nappajānāti yatthassa te uppannā pāpakā akusalā dhammā aparisesā nirujjhanti.


pli: Evaṁ kho, bhikkhave, asaṁvaro hoti.


pli: Kathañca, bhikkhave, saṁvaro hoti?


pli: Idha, bhikkhave, bhikkhu cakkhunā rūpaṁ disvā piyarūpe rūpe nādhimuccati, appiyarūpe rūpe na byāpajjati, upaṭṭhitakāyassati ca viharati appamāṇacetaso,


pli: tañca cetovimuttiṁ paññāvimuttiṁ yathābhūtaṁ pajānāti, yatthassa te uppannā pāpakā akusalā dhammā aparisesā nirujjhanti …pe…


pli: manasā dhammaṁ viññāya piyarūpe dhamme nādhimuccati, appiyarūpe dhamme na byāpajjati, upaṭṭhitakāyassati ca viharati appamāṇacetaso,


pli: tañca cetovimuttiṁ paññāvimuttiṁ yathābhūtaṁ pajānāti, yatthassa te uppannā pāpakā akusalā dhammā aparisesā nirujjhanti.


pli: Evaṁ kho, bhikkhave, saṁvaro hoti.


pli: Tassa ce, bhikkhave, bhikkhuno evaṁ carato evaṁ viharato kadāci karahaci satisammosā uppajjanti, pāpakā akusalā sarasaṅkappā saṁyojaniyā, dandho, bhikkhave, satuppādo. Atha kho naṁ khippameva pajahati vinodeti byantīkaroti anabhāvaṁ gameti.


pli: Seyyathāpi, bhikkhave, puriso divasaṁsantatte ayokaṭāhe dve vā tīṇi vā udakaphusitāni nipāteyya. Dandho, bhikkhave, udakaphusitānaṁ nipāto, atha kho naṁ khippameva parikkhayaṁ pariyādānaṁ gaccheyya.


pli: Evameva kho, bhikkhave, tassa ce bhikkhuno evaṁ carato, evaṁ viharato kadāci karahaci satisammosā uppajjanti pāpakā akusalā sarasaṅkappā saṁyojaniyā, dandho, bhikkhave, satuppādo. Atha kho naṁ khippameva pajahati vinodeti byantīkaroti anabhāvaṁ gameti.


pli: Evaṁ kho, bhikkhave, bhikkhuno cāro ca vihāro ca anubuddho hoti; yathā carantaṁ viharantaṁ abhijjhādomanassā pāpakā akusalā dhammā nānussavanti.


pli: Tañce, bhikkhave, bhikkhuṁ evaṁ carantaṁ evaṁ viharantaṁ rājāno vā rājamahāmattā vā mittā vā amaccā vā ñātī vā sālohitā vā, bhogehi abhihaṭṭhuṁ pavāreyyuṁ:


pli: ‘ehi, bho purisa, kiṁ te ime kāsāvā anudahanti,


pli: kiṁ muṇḍo kapālamanucarasi,


pli: ehi hīnāyāvattitvā bhoge ca bhuñjassu, puññāni ca karohī’ti.


pli: So vata, bhikkhave, bhikkhu evaṁ caranto evaṁ viharanto sikkhaṁ paccakkhāya hīnāyāvattissatīti netaṁ ṭhānaṁ vijjati.


pli: Seyyathāpi, bhikkhave, gaṅgā nadī pācīnaninnā pācīnapoṇā pācīnapabbhārā. Atha mahājanakāyo āgaccheyya kuddālapiṭakaṁ ādāya: ‘mayaṁ imaṁ gaṅgaṁ nadiṁ pacchāninnaṁ karissāma pacchāpoṇaṁ pacchāpabbhāran’ti.


pli: Taṁ kiṁ maññatha, bhikkhave,


pli: api nu kho so mahājanakāyo gaṅgaṁ nadiṁ pacchāninnaṁ kareyya pacchāpoṇaṁ pacchāpabbhāran”ti?


pli: “No hetaṁ, bhante”.


pli: “Taṁ kissa hetu”?


pli: “Gaṅgā, bhante, nadī pācīnaninnā pācīnapoṇā pācīnapabbhārā;


pli: sā na sukarā pacchāninnā kātuṁ pacchāpoṇā pacchāpabbhārā.


pli: Yāvadeva ca pana so mahājanakāyo kilamathassa vighātassa bhāgī assā”ti.


pli: “Evameva kho, bhikkhave, tañce bhikkhuṁ evaṁ carantaṁ evaṁ viharantaṁ rājāno vā rājamahāmattā vā mittā vā amaccā vā ñātī vā sālohitā vā bhogehi abhihaṭṭhuṁ pavāreyyuṁ:


pli: Taṁ kissa hetu?


pli: Yañhi taṁ, bhikkhave, cittaṁ dīgharattaṁ vivekaninnaṁ vivekapoṇaṁ vivekapabbhāraṁ, tathā hīnāyāvattissatīti netaṁ ṭhānaṁ vijjatī”ti.


pli: Sattamaṁ.


title_pli: Saṁyutta Nikāya 35.245 19. Āsīvisavagga

pli: Saṁyutta Nikāya 35.245


pli: 19. Āsīvisavagga


pli: Kiṁsukopamasutta


pli: Atha kho aññataro bhikkhu yenaññataro bhikkhu tenupasaṅkami; upasaṅkamitvā taṁ bhikkhuṁ etadavoca:


pli: “kittāvatā nu kho, āvuso, bhikkhuno dassanaṁ suvisuddhaṁ hotī”ti?


pli: “Yato kho, āvuso, bhikkhu channaṁ phassāyatanānaṁ samudayañca atthaṅgamañca yathābhūtaṁ pajānāti, ettāvatā kho, āvuso, bhikkhuno dassanaṁ suvisuddhaṁ hotī”ti.


pli: Atha kho so bhikkhu asantuṭṭho tassa bhikkhussa pañhaveyyākaraṇena, yenaññataro bhikkhu tenupasaṅkami; upasaṅkamitvā taṁ bhikkhuṁ etadavoca:


pli: “Yato kho, āvuso, bhikkhu pañcannaṁ upādānakkhandhānaṁ samudayañca atthaṅgamañca yathābhūtaṁ pajānāti, ettāvatā kho, āvuso, bhikkhuno dassanaṁ suvisuddhaṁ hotī”ti.


pli: “Yato kho, āvuso, bhikkhu catunnaṁ mahābhūtānaṁ samudayañca atthaṅgamañca yathābhūtaṁ pajānāti, ettāvatā kho, āvuso, bhikkhuno dassanaṁ suvisuddhaṁ hotī”ti.


pli: “Yato kho, āvuso, bhikkhu yaṁ kiñci samudayadhammaṁ, sabbaṁ taṁ nirodhadhammanti yathābhūtaṁ pajānāti, ettāvatā kho, āvuso, bhikkhuno dassanaṁ suvisuddhaṁ hotī”ti.


pli: Atha kho so bhikkhu asantuṭṭho tassa bhikkhussa pañhaveyyākaraṇena, yena bhagavā tenupasaṅkami; upasaṅkamitvā bhagavantaṁ etadavoca: “idhāhaṁ, bhante, yenaññataro bhikkhu tenupasaṅkamiṁ; upasaṅkamitvā taṁ bhikkhuṁ etadavocaṁ:


pli: ‘kittāvatā nu kho, āvuso, bhikkhuno dassanaṁ suvisuddhaṁ hotī’ti?


pli: Evaṁ vutte, bhante, so bhikkhu maṁ etadavoca:


pli: ‘yato kho, āvuso, bhikkhu channaṁ phassāyatanānaṁ samudayañca atthaṅgamañca yathābhūtaṁ pajānāti, ettāvatā kho, āvuso, bhikkhuno dassanaṁ suvisuddhaṁ hotī’ti.


pli: Atha khvāhaṁ, bhante, asantuṭṭho tassa bhikkhussa pañhaveyyākaraṇena, yenaññataro bhikkhu tenupasaṅkamiṁ; upasaṅkamitvā taṁ bhikkhuṁ etadavocaṁ:


pli: ‘yato kho, āvuso, bhikkhu pañcannaṁ upādānakkhandhānaṁ …pe…


pli: catunnaṁ mahābhūtānaṁ samudayañca atthaṅgamañca yathābhūtaṁ pajānāti …pe…


pli: yaṁ kiñci samudayadhammaṁ sabbaṁ taṁ nirodhadhammanti yathābhūtaṁ pajānāti, ettāvatā kho, āvuso, bhikkhuno dassanaṁ suvisuddhaṁ hotī’ti.


pli: Atha khvāhaṁ, bhante, asantuṭṭho tassa bhikkhussa pañhaveyyākaraṇena yena bhagavā tenupasaṅkamiṁ (…).


pli: Kittāvatā nu kho, bhante, bhikkhuno dassanaṁ suvisuddhaṁ hotī”ti?


pli: “Seyyathāpi, bhikkhu, purisassa kiṁsuko adiṭṭhapubbo assa.


pli: So yenaññataro puriso kiṁsukassa dassāvī tenupasaṅkameyya. Upasaṅkamitvā taṁ purisaṁ evaṁ vadeyya:


pli: ‘kīdiso, bho purisa, kiṁsuko’ti?


pli: So evaṁ vadeyya:


pli: ‘kāḷako kho, ambho purisa, kiṁsuko—seyyathāpi jhāmakhāṇū’ti.


pli: Tena kho pana, bhikkhu, samayena tādisovassa kiṁsuko yathāpi tassa purisassa dassanaṁ.


pli: Atha kho so, bhikkhu, puriso asantuṭṭho tassa purisassa pañhaveyyākaraṇena, yenaññataro puriso kiṁsukassa dassāvī tenupasaṅkameyya; upasaṅkamitvā taṁ purisaṁ evaṁ vadeyya:


pli: ‘lohitako kho, ambho purisa, kiṁsuko—seyyathāpi maṁsapesī’ti.


pli: Atha kho so bhikkhu puriso asantuṭṭho tassa purisassa pañhaveyyākaraṇena, yenaññataro puriso kiṁsukassa dassāvī tenupasaṅkameyya; upasaṅkamitvā taṁ purisaṁ evaṁ vadeyya:


pli: ‘ocīrakajāto kho, ambho purisa, kiṁsuko ādinnasipāṭiko—seyyathāpi sirīso’ti.


pli: Tena kho pana, bhikkhu, samayena tādisovassa kiṁsuko, yathāpi tassa purisassa dassanaṁ.


pli: ‘bahalapattapalāso sandacchāyo kho, ambho purisa, kiṁsuko—seyyathāpi nigrodho’ti.


pli: Evameva kho, bhikkhu, yathā yathā adhimuttānaṁ tesaṁ sappurisānaṁ dassanaṁ suvisuddhaṁ hoti tathā tathā kho tehi sappurisehi byākataṁ.


pli: Seyyathāpi, bhikkhu, rañño paccantimaṁ nagaraṁ daḷhuddhāpaṁ daḷhapākāratoraṇaṁ chadvāraṁ.


pli: Tatrassa dovāriko paṇḍito byatto medhāvī, aññātānaṁ nivāretā, ñātānaṁ pavesetā.


pli: Puratthimāya disāya āgantvā sīghaṁ dūtayugaṁ taṁ dovārikaṁ evaṁ vadeyya:


pli: ‘kahaṁ, bho purisa, imassa nagarassa nagarassāmī’ti?


pli: ‘eso, bhante, majjhe siṅghāṭake nisinno’ti.


pli: Atha kho taṁ sīghaṁ dūtayugaṁ nagarassāmikassa yathābhūtaṁ vacanaṁ niyyātetvā yathāgatamaggaṁ paṭipajjeyya.


pli: Pacchimāya disāya āgantvā sīghaṁ dūtayugaṁ …pe…


pli: uttarāya disāya …


pli: dakkhiṇāya disāya āgantvā sīghaṁ dūtayugaṁ taṁ dovārikaṁ evaṁ vadeyya:


pli: ‘kahaṁ, bho purisa, imassa nagarassāmī’ti?


pli: So evaṁ vadeyya:


pli: Upamā kho myāyaṁ, bhikkhu, katā atthassa viññāpanāya.


pli: Ayañcettha attho:


pli: ‘nagaran’ti kho, bhikkhu, imassetaṁ cātumahābhūtikassa kāyassa adhivacanaṁ mātāpettikasambhavassa odanakummāsūpacayassa aniccucchādanaparimaddanabhedanaviddhaṁsanadhammassa.


pli: ‘Cha dvārā’ti kho, bhikkhu, channetaṁ ajjhattikānaṁ āyatanānaṁ adhivacanaṁ.


pli: ‘Dovāriko’ti kho, bhikkhu, satiyā etaṁ adhivacanaṁ.


pli: ‘Sīghaṁ dūtayugan’ti kho, bhikkhu, samathavipassanānetaṁ adhivacanaṁ.


pli: ‘Nagarassāmī’ti kho, bhikkhu, viññāṇassetaṁ adhivacanaṁ.


pli: ‘Majjhe siṅghāṭako’ti kho, bhikkhu, catunnetaṁ mahābhūtānaṁ adhivacanaṁ—


pli: pathavīdhātuyā, āpodhātuyā, tejodhātuyā, vāyodhātuyā.


pli: ‘Yathābhūtaṁ vacanan’ti kho, bhikkhu, nibbānassetaṁ adhivacanaṁ.


pli: ‘Yathāgatamaggo’ti kho, bhikkhu, ariyassetaṁ aṭṭhaṅgikassa maggassa adhivacanaṁ, seyyathidaṁ—


pli: sammādiṭṭhiyā …pe… sammāsamādhissā”ti.


pli: Aṭṭhamaṁ.


title_pli: Saṁyutta Nikāya 35.246 19. Āsīvisavagga

pli: Saṁyutta Nikāya 35.246


pli: 19. Āsīvisavagga


pli: Vīṇopamasutta


pli: “Yassa kassaci, bhikkhave, bhikkhussa vā bhikkhuniyā vā cakkhuviññeyyesu rūpesu uppajjeyya chando vā rāgo vā doso vā moho vā paṭighaṁ vāpi cetaso, tato cittaṁ nivāreyya.


pli: Sabhayo ceso maggo sappaṭibhayo ca sakaṇṭako ca sagahano ca ummaggo ca kummaggo ca duhitiko ca.


pli: Asappurisasevito ceso maggo, na ceso maggo sappurisehi sevito.


pli: Na tvaṁ etaṁ arahasīti.


pli: Tato cittaṁ nivāraye cakkhuviññeyyehi rūpehi …pe…


pli: yassa kassaci, bhikkhave, bhikkhussa vā bhikkhuniyā vā jivhāviññeyyesu rasesu …pe…


pli: manoviññeyyesu dhammesu uppajjeyya chando vā rāgo vā doso vā moho vā paṭighaṁ vāpi cetaso tato cittaṁ nivāreyya.


pli: Tato cittaṁ nivāraye manoviññeyyehi dhammehi.


pli: Seyyathāpi, bhikkhave, kiṭṭhaṁ sampannaṁ.


pli: Kiṭṭhārakkho ca pamatto, goṇo ca kiṭṭhādo aduṁ kiṭṭhaṁ otaritvā yāvadatthaṁ madaṁ āpajjeyya pamādaṁ āpajjeyya;


pli: evameva kho, bhikkhave, assutavā puthujjano chasu phassāyatanesu asaṁvutakārī pañcasu kāmaguṇesu yāvadatthaṁ madaṁ āpajjati pamādaṁ āpajjati.


pli: Seyyathāpi, bhikkhave, kiṭṭhaṁ sampannaṁ kiṭṭhārakkho ca appamatto goṇo ca kiṭṭhādo aduṁ kiṭṭhaṁ otareyya.


pli: Tamenaṁ kiṭṭhārakkho nāsāyaṁ suggahitaṁ gaṇheyya.


pli: Nāsāyaṁ suggahitaṁ gahetvā uparighaṭāyaṁ suniggahitaṁ niggaṇheyya.


pli: Uparighaṭāyaṁ suniggahitaṁ niggahetvā daṇḍena sutāḷitaṁ tāḷeyya.


pli: Daṇḍena sutāḷitaṁ tāḷetvā osajjeyya.


pli: Dutiyampi kho, bhikkhave …pe…


pli: tatiyampi kho, bhikkhave, goṇo kiṭṭhādo aduṁ kiṭṭhaṁ otareyya.


pli: Evañhi so, bhikkhave, goṇo kiṭṭhādo gāmagato vā araññagato vā, ṭhānabahulo vā assa nisajjabahulo vā na taṁ kiṭṭhaṁ puna otareyya—


pli: tameva purimaṁ daṇḍasamphassaṁ samanussaranto.


pli: Evameva kho, bhikkhave, yato kho bhikkhuno chasu phassāyatanesu cittaṁ udujitaṁ hoti sudujitaṁ, ajjhattameva santiṭṭhati, sannisīdati, ekodi hoti, samādhiyati.


pli: Seyyathāpi, bhikkhave, rañño vā rājamahāmattassa vā vīṇāya saddo assutapubbo assa.


pli: So vīṇāsaddaṁ suṇeyya.


pli: So evaṁ vadeyya:


pli: ‘ambho, kassa nu kho eso saddo evaṁrajanīyo evaṅkamanīyo evaṁmadanīyo evaṁmucchanīyo evambandhanīyo’ti?


pli: Tamenaṁ evaṁ vadeyyuṁ:


pli: ‘esā, kho, bhante, vīṇā nāma, yassā eso saddo evaṁrajanīyo evaṅkamanīyo evaṁmadanīyo evaṁmucchanīyo evambandhanīyo’ti.


pli: ‘gacchatha me, bho, taṁ vīṇaṁ āharathā’ti.


pli: Tassa taṁ vīṇaṁ āhareyyuṁ.


pli: ‘ayaṁ kho sā, bhante, vīṇā yassā eso saddo evaṁrajanīyo evaṅkamanīyo evaṁmadanīyo evaṁmucchanīyo evambandhanīyo’ti.


pli: ‘alaṁ me, bho, tāya vīṇāya, tameva me saddaṁ āharathā’ti.


pli: ‘ayaṁ kho, bhante, vīṇā nāma anekasambhārā mahāsambhārā.


pli: Anekehi sambhārehi samāraddhā vadati, seyyathidaṁ—


pli: doṇiñca paṭicca cammañca paṭicca daṇḍañca paṭicca upadhāraṇe ca paṭicca tantiyo ca paṭicca koṇañca paṭicca purisassa ca tajjaṁ vāyāmaṁ paṭicca evāyaṁ, bhante, vīṇā nāma anekasambhārā mahāsambhārā.


pli: Anekehi sambhārehi samāraddhā vadatī’ti.


pli: So taṁ vīṇaṁ dasadhā vā satadhā vā phāleyya, dasadhā vā satadhā vā taṁ phāletvā sakalikaṁ sakalikaṁ kareyya.


pli: Sakalikaṁ sakalikaṁ karitvā agginā ḍaheyya, agginā ḍahitvā masiṁ kareyya.


pli: Masiṁ karitvā mahāvāte vā ophuneyya, nadiyā vā sīghasotāya pavāheyya.


pli: ‘asatī kirāyaṁ, bho, vīṇā nāma, yathevaṁ yaṁ kiñci vīṇā nāma ettha ca panāyaṁ jano ativelaṁ pamatto palaḷito’ti.


pli: Evameva kho, bhikkhave, bhikkhu rūpaṁ samanvesati yāvatā rūpassa gati, vedanaṁ samanvesati yāvatā vedanāya gati, saññaṁ samanvesati yāvatā saññāya gati, saṅkhāre samanvesati yāvatā saṅkhārānaṁ gati, viññāṇaṁ samanvesati yāvatā viññāṇassa gati.


pli: Tassa rūpaṁ samanvesato yāvatā rūpassa gati, vedanaṁ samanvesato …pe…


pli: saññaṁ …


pli: saṅkhāre …


pli: viññāṇaṁ samanvesato yāvatā viññāṇassa gati.


pli: Yampissa taṁ hoti ahanti vā mamanti vā asmīti vā tampi tassa na hotī”ti.


pli: Navamaṁ.


title_pli: Saṁyutta Nikāya 35.247 19. Āsīvisavagga

pli: Saṁyutta Nikāya 35.247


pli: 19. Āsīvisavagga


pli: Chappāṇakopamasutta


pli: “Seyyathāpi, bhikkhave, puriso arugatto pakkagatto saravanaṁ paviseyya.


pli: Tassa kusakaṇṭakā ceva pāde vijjheyyuṁ, sarapattāni ca gattāni vilekheyyuṁ.


pli: Evañhi so, bhikkhave, puriso bhiyyoso mattāya tatonidānaṁ dukkhaṁ domanassaṁ paṭisaṁvediyetha.


pli: Evameva kho, bhikkhave, idhekacco bhikkhu gāmagato vā araññagato vā labhati vattāraṁ:


pli: ‘ayañca so āyasmā evaṅkārī evaṁsamācāro asucigāmakaṇṭako’ti.


pli: Taṁ kaṇṭakoti iti viditvā saṁvaro ca asaṁvaro ca veditabbo.


pli: Kathañca, bhikkhave, asaṁvaro hoti?


pli: Idha, bhikkhave, bhikkhu cakkhunā rūpaṁ disvā piyarūpe rūpe adhimuccati, appiyarūpe rūpe byāpajjati, anupaṭṭhitakāyassati ca viharati parittacetaso.


pli: Tañca cetovimuttiṁ paññāvimuttiṁ yathābhūtaṁ nappajānāti, yatthassa te uppannā pāpakā akusalā dhammā aparisesā nirujjhanti.


pli: Sotena saddaṁ sutvā …


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya piyarūpe dhamme adhimuccati, appiyarūpe dhamme byāpajjati, anupaṭṭhitakāyassati ca viharati parittacetaso,


pli: tañca cetovimuttiṁ paññāvimuttiṁ yathābhūtaṁ nappajānāti, yatthassa te uppannā pāpakā akusalā dhammā aparisesā nirujjhanti.


pli: Seyyathāpi, bhikkhave, puriso chappāṇake gahetvā nānāvisaye nānāgocare daḷhāya rajjuyā bandheyya.


pli: Ahiṁ gahetvā daḷhāya rajjuyā bandheyya.


pli: Susumāraṁ gahetvā daḷhāya rajjuyā bandheyya.


pli: Pakkhiṁ gahetvā daḷhāya rajjuyā bandheyya.


pli: Kukkuraṁ gahetvā daḷhāya rajjuyā bandheyya.


pli: Siṅgālaṁ gahetvā daḷhāya rajjuyā bandheyya.


pli: Makkaṭaṁ gahetvā daḷhāya rajjuyā bandheyya.


pli: Daḷhāya rajjuyā bandhitvā majjhe gaṇṭhiṁ karitvā ossajjeyya.


pli: Atha kho, te, bhikkhave, chappāṇakā nānāvisayā nānāgocarā sakaṁ sakaṁ gocaravisayaṁ āviñcheyyuṁ—


pli: ahi āviñcheyya ‘vammikaṁ pavekkhāmī’ti, susumāro āviñcheyya ‘udakaṁ pavekkhāmī’ti, pakkhī āviñcheyya ‘ākāsaṁ ḍessāmī’ti, kukkuro āviñcheyya ‘gāmaṁ pavekkhāmī’ti, siṅgālo āviñcheyya ‘sīvathikaṁ pavekkhāmī’ti, makkaṭo āviñcheyya ‘vanaṁ pavekkhāmī’ti.


pli: Yadā kho te, bhikkhave, chappāṇakā jhattā assu kilantā, atha kho yo nesaṁ pāṇakānaṁ balavataro assa tassa te anuvatteyyuṁ, anuvidhāyeyyuṁ vasaṁ gaccheyyuṁ.


pli: Evameva kho, bhikkhave, yassa kassaci bhikkhuno kāyagatāsati abhāvitā abahulīkatā, taṁ cakkhu āviñchati manāpiyesu rūpesu, amanāpiyā rūpā paṭikūlā honti …pe…


pli: mano āviñchati manāpiyesu dhammesu, amanāpiyā dhammā paṭikūlā honti.


pli: Evaṁ kho, bhikkhave, asaṁvaro hoti.


pli: Kathañca, bhikkhave, saṁvaro hoti?


pli: Idha, bhikkhave, bhikkhu cakkhunā rūpaṁ disvā piyarūpe rūpe nādhimuccati, appiyarūpe rūpe na byāpajjati, upaṭṭhitakāyassati ca viharati appamāṇacetaso,


pli: tañca cetovimuttiṁ paññāvimuttiṁ yathābhūtaṁ pajānāti, yatthassa te uppannā pāpakā akusalā dhammā aparisesā nirujjhanti …pe…


pli: jivhāya rasaṁ sāyitvā …pe…


pli: manasā dhammaṁ viññāya piyarūpe dhamme nādhimuccati, appiyarūpe dhamme na byāpajjati, upaṭṭhitakāyassati ca viharati appamāṇacetaso,


pli: tañca cetovimuttiṁ paññāvimuttiṁ yathābhūtaṁ pajānāti yatthassa te uppannā pāpakā akusalā dhammā aparisesā nirujjhanti.


pli: Seyyathāpi, bhikkhave, puriso chappāṇake gahetvā nānāvisaye nānāgocare daḷhāya rajjuyā bandheyya.


pli: Ahiṁ gahetvā daḷhāya rajjuyā bandheyya.


pli: Susumāraṁ gahetvā daḷhāya rajjuyā bandheyya.


pli: Pakkhiṁ gahetvā …pe…


pli: kukkuraṁ gahetvā …


pli: siṅgālaṁ gahetvā …


pli: makkaṭaṁ gahetvā daḷhāya rajjuyā bandheyya.


pli: Daḷhāya rajjuyā bandhitvā daḷhe khīle vā thambhe vā upanibandheyya.


pli: Atha kho te, bhikkhave, chappāṇakā nānāvisayā nānāgocarā sakaṁ sakaṁ gocaravisayaṁ āviñcheyyuṁ—


pli: ahi āviñcheyya ‘vammikaṁ pavekkhāmī’ti, susumāro āviñcheyya ‘udakaṁ pavekkhāmī’ti, pakkhī āviñcheyya ‘ākāsaṁ ḍessāmī’ti, kukkuro āviñcheyya ‘gāmaṁ pavekkhāmī’ti, siṅgālo āviñcheyya ‘sīvathikaṁ pavekkhāmī’ti, makkaṭo āviñcheyya ‘vanaṁ pavekkhāmī’ti.


pli: Yadā kho te, bhikkhave, chappāṇakā jhattā assu kilantā, atha tameva khīlaṁ vā thambhaṁ vā upatiṭṭheyyuṁ, upanisīdeyyuṁ, upanipajjeyyuṁ.


pli: Evameva kho, bhikkhave, yassa kassaci bhikkhuno kāyagatāsati bhāvitā bahulīkatā, taṁ cakkhu nāviñchati manāpiyesu rūpesu, amanāpiyā rūpā nappaṭikūlā honti …pe… jivhā nāviñchati manāpiyesu rasesu …pe…


pli: mano nāviñchati manāpiyesu dhammesu, amanāpiyā dhammā nappaṭikūlā honti.


pli: Evaṁ kho, bhikkhave, saṁvaro hoti.


pli: ‘Daḷhe khīle vā thambhe vā’ti kho, bhikkhave, kāyagatāya satiyā etaṁ adhivacanaṁ.


pli: Tasmātiha vo, bhikkhave, evaṁ sikkhitabbaṁ:


pli: ‘kāyagatā no sati bhāvitā bhavissati bahulīkatā yānīkatā vatthukatā anuṭṭhitā paricitā susamāraddhā’ti.


pli: Evañhi kho, bhikkhave, sikkhitabban”ti.


pli: Dasamaṁ.


title_pli: Saṁyutta Nikāya 35.248 19. Āsīvisavagga

pli: Saṁyutta Nikāya 35.248


pli: 19. Āsīvisavagga


pli: Yavakalāpisutta


pli: “Seyyathāpi, bhikkhave, yavakalāpī cātumahāpathe nikkhittā assa.


pli: Atha cha purisā āgaccheyyuṁ byābhaṅgihatthā.


pli: Te yavakalāpiṁ chahi byābhaṅgīhi haneyyuṁ.


pli: Evañhi sā, bhikkhave, yavakalāpī suhatā assa chahi byābhaṅgīhi haññamānā.


pli: Atha sattamo puriso āgaccheyya byābhaṅgihattho.


pli: So taṁ yavakalāpiṁ sattamāya byābhaṅgiyā haneyya.


pli: Evañhi sā bhikkhave, yavakalāpī suhatatarā assa, sattamāya byābhaṅgiyā haññamānā.


pli: Evameva kho, bhikkhave, assutavā puthujjano cakkhusmiṁ haññati manāpāmanāpehi rūpehi …pe…


pli: jivhāya haññati manāpāmanāpehi rasehi …pe…


pli: manasmiṁ haññati manāpāmanāpehi dhammehi.


pli: Sace so, bhikkhave, assutavā puthujjano āyatiṁ punabbhavāya ceteti, evañhi so, bhikkhave, moghapuriso suhatataro hoti, seyyathāpi sā yavakalāpī sattamāya byābhaṅgiyā haññamānā.


pli: Bhūtapubbaṁ, bhikkhave, devāsurasaṅgāmo samupabyūḷho ahosi.


pli: Atha kho, bhikkhave, vepacitti asurindo asure āmantesi:


pli: ‘sace, mārisā, devāsurasaṅgāme samupabyūḷhe asurā jineyyuṁ devā parājineyyuṁ, yena naṁ sakkaṁ devānamindaṁ kaṇṭhapañcamehi bandhanehi bandhitvā mama santike āneyyātha asurapuran’ti.


pli: Sakkopi kho, bhikkhave, devānamindo deve tāvatiṁse āmantesi:


pli: ‘sace, mārisā, devāsurasaṅgāme samupabyūḷhe devā jineyyuṁ asurā parājineyyuṁ, yena naṁ vepacittiṁ asurindaṁ kaṇṭhapañcamehi bandhanehi bandhitvā mama santike āneyyātha sudhammaṁ devasabhan’ti.


pli: Tasmiṁ kho pana, bhikkhave, saṅgāme devā jiniṁsu, asurā parājiniṁsu.


pli: Atha kho, bhikkhave, devā tāvatiṁsā vepacittiṁ asurindaṁ kaṇṭhapañcamehi bandhanehi bandhitvā sakkassa devānamindassa santike ānesuṁ sudhammaṁ devasabhaṁ.


pli: Tatra sudaṁ, bhikkhave, vepacitti asurindo kaṇṭhapañcamehi bandhanehi baddho hoti.


pli: Yadā kho, bhikkhave, vepacittissa asurindassa evaṁ hoti:


pli: ‘dhammikā kho devā, adhammikā asurā, idheva dānāhaṁ devapuraṁ gacchāmī’ti.


pli: Atha kaṇṭhapañcamehi bandhanehi muttaṁ attānaṁ samanupassati, dibbehi ca pañcahi kāmaguṇehi samappito samaṅgībhūto paricāreti.


pli: Yadā ca kho, bhikkhave, vepacittissa asurindassa evaṁ hoti:


pli: ‘dhammikā kho asurā, adhammikā devā, tattheva dānāhaṁ asurapuraṁ gamissāmī’ti.


pli: atha kaṇṭhapañcamehi bandhanehi baddhaṁ attānaṁ samanupassati, dibbehi ca pañcahi kāmaguṇehi parihāyati.


pli: Evaṁ sukhumaṁ kho, bhikkhave, vepacittibandhanaṁ.


pli: Tato sukhumataraṁ mārabandhanaṁ.


pli: Maññamāno kho, bhikkhave, baddho mārassa, amaññamāno mutto pāpimato.


pli: ‘Asmī’ti, bhikkhave, maññitametaṁ, ‘ayamahamasmī’ti maññitametaṁ, ‘bhavissan’ti maññitametaṁ, ‘na bhavissan’ti maññitametaṁ, ‘rūpī bhavissan’ti maññitametaṁ, ‘arūpī bhavissan’ti maññitametaṁ, ‘saññī bhavissan’ti maññitametaṁ, ‘asaññī bhavissan’ti maññitametaṁ, ‘nevasaññīnāsaññī bhavissan’ti maññitametaṁ.


pli: Maññitaṁ, bhikkhave, rogo, maññitaṁ gaṇḍo, maññitaṁ sallaṁ.


pli: Tasmātiha, bhikkhave, ‘amaññamānena cetasā viharissāmā’ti—


pli: evañhi vo, bhikkhave, sikkhitabbaṁ.


pli: ‘Asmī’ti, bhikkhave, iñjitametaṁ, ‘ayamahamasmī’ti iñjitametaṁ, ‘bhavissan’ti iñjitametaṁ, ‘na bhavissan’ti iñjitametaṁ, ‘rūpī bhavissan’ti iñjitametaṁ, ‘arūpī bhavissan’ti iñjitametaṁ, ‘saññī bhavissan’ti iñjitametaṁ, ‘asaññī bhavissan’ti iñjitametaṁ, ‘nevasaññīnāsaññī bhavissan’ti iñjitametaṁ.


pli: Iñjitaṁ, bhikkhave, rogo, iñjitaṁ gaṇḍo, iñjitaṁ sallaṁ.


pli: Tasmātiha, bhikkhave, ‘aniñjamānena cetasā viharissāmā’ti—


pli: ‘Asmī’ti, bhikkhave, phanditametaṁ, ‘ayamahamasmī’ti phanditametaṁ, ‘bhavissan’ti …pe… ‘na bhavissan’ti … ‘rūpī bhavissan’ti … ‘arūpī bhavissan’ti … ‘saññī bhavissan’ti … ‘asaññī bhavissan’ti … ‘nevasaññīnāsaññī bhavissan’ti phanditametaṁ.


pli: Phanditaṁ, bhikkhave, rogo, phanditaṁ gaṇḍo, phanditaṁ sallaṁ.


pli: Tasmātiha, bhikkhave, ‘aphandamānena cetasā viharissāmā’ti—


pli: ‘Asmī’ti, bhikkhave, papañcitametaṁ, ‘ayamahamasmī’ti papañcitametaṁ, ‘bhavissan’ti …pe… ‘na bhavissan’ti … ‘rūpī bhavissan’ti … ‘arūpī bhavissan’ti … ‘saññī bhavissan’ti … ‘asaññī bhavissan’ti … ‘nevasaññīnāsaññī bhavissan’ti papañcitametaṁ.


pli: Papañcitaṁ, bhikkhave, rogo, papañcitaṁ gaṇḍo, papañcitaṁ sallaṁ.


pli: Tasmātiha, bhikkhave, ‘nippapañcena cetasā viharissāmā’ti—


pli: ‘Asmī’ti, bhikkhave, mānagatametaṁ, ‘ayamahamasmī’ti mānagatametaṁ, ‘bhavissan’ti mānagatametaṁ, ‘na bhavissan’ti mānagatametaṁ, ‘rūpī bhavissan’ti mānagatametaṁ, ‘arūpī bhavissan’ti mānagatametaṁ, ‘saññī bhavissan’ti mānagatametaṁ, ‘asaññī bhavissan’ti mānagatametaṁ, ‘nevasaññīnāsaññī bhavissan’ti mānagatametaṁ.


pli: Mānagataṁ, bhikkhave, rogo, mānagataṁ gaṇḍo, mānagataṁ sallaṁ.


pli: Tasmātiha, bhikkhave, ‘nihatamānena cetasā viharissāmā’ti—


pli: evañhi vo, bhikkhave, sikkhitabban”ti.


pli: Ekādasamaṁ.


pli: Āsīvisavaggo catuttho.


pli: Tassuddānaṁ


pli: Āsīviso ratho kummo,


pli: dve dārukkhandhā avassuto;


pli: Dukkhadhammā kiṁsukā vīṇā,


pli: chappāṇā yavakalāpīti.


pli: Tassa vagguddānaṁ


pli: Nandikkhayo saṭṭhinayo,


pli: samuddo uragena ca;


pli: Catupaṇṇāsakā ete,


pli: nipātesu pakāsitāti.


pli: Saḷāyatanasaṁyuttaṁ samattaṁ.


title_pli: Saṁyutta Nikāya 35.25 3. Sabbavagga

pli: Saṁyutta Nikāya 35.25


pli: 3. Sabbavagga


pli: Abhiññāpariññāpahānasutta


pli: “Sabbaṁ abhiññā pariññā pahānāya vo, bhikkhave, dhammaṁ desessāmi.


pli: Taṁ suṇātha.


pli: Katamo ca, bhikkhave, sabbaṁ abhiññā pariññā pahānāya dhammo?


pli: Cakkhuṁ, bhikkhave, abhiññā pariññā pahātabbaṁ, rūpā abhiññā pariññā pahātabbā, cakkhuviññāṇaṁ abhiññā pariññā pahātabbaṁ, cakkhusamphasso abhiññā pariññā pahātabbo, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi abhiññā pariññā pahātabbaṁ …pe…


pli: jivhā abhiññā pariññā pahātabbā, rasā abhiññā pariññā pahātabbā, jivhāviññāṇaṁ abhiññā pariññā pahātabbaṁ, jivhāsamphasso abhiññā pariññā pahātabbo, yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi abhiññā pariññā pahātabbaṁ.


pli: Kāyo abhiññā pariññā pahātabbo …


pli: mano abhiññā pariññā pahātabbo, dhammā abhiññā pariññā pahātabbā, manoviññāṇaṁ abhiññā pariññā pahātabbaṁ, manosamphasso abhiññā pariññā pahātabbo, yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi abhiññā pariññā pahātabbaṁ.


pli: Ayaṁ kho, bhikkhave, sabbaṁ abhiññā pariññā pahānāya dhammo”ti.


pli: Tatiyaṁ.


title_pli: Saṁyutta Nikāya 35.26 3. Sabbavagga

pli: Saṁyutta Nikāya 35.26


pli: Paṭhamaaparijānanasutta


pli: “Sabbaṁ, bhikkhave, anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Kiñca, bhikkhave, anabhijānaṁ aparijānaṁ avirājayaṁ appajahaṁ abhabbo dukkhakkhayāya?


pli: Cakkhuṁ, bhikkhave, anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Rūpe anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Cakkhuviññāṇaṁ anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Cakkhusamphassaṁ anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anabhijānaṁ aparijānaṁ avirājayaṁ appajahaṁ abhabbo dukkhakkhayāya …pe…


pli: jivhaṁ anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Rase …pe…


pli: jivhāviññāṇaṁ …pe…


pli: jivhāsamphassaṁ …pe…


pli: yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Kāyaṁ …pe…


pli: manaṁ anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Dhamme …pe…


pli: manoviññāṇaṁ …pe…


pli: manosamphassaṁ …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Idaṁ kho, bhikkhave, sabbaṁ anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Sabbañca kho, bhikkhave, abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Kiñca, bhikkhave, sabbaṁ abhijānaṁ parijānaṁ virājayaṁ pajahaṁ bhabbo dukkhakkhayāya?


pli: Cakkhuṁ, bhikkhave, abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Rūpe abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Cakkhuviññāṇaṁ abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Cakkhusamphassaṁ abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi abhijānaṁ parijānaṁ virājayaṁ pajahaṁ bhabbo dukkhakkhayāya …pe…


pli: jivhaṁ abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Rase …pe…


pli: jivhāviññāṇaṁ …pe…


pli: jivhāsamphassaṁ …pe…


pli: yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Kāyaṁ …pe…


pli: manaṁ abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Dhamme …pe…


pli: manoviññāṇaṁ …pe…


pli: manosamphassaṁ …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Idaṁ kho, bhikkhave, sabbaṁ abhijānaṁ parijānaṁ virājayaṁ pajahaṁ bhabbo dukkhakkhayāyā”ti.


pli: Catutthaṁ.


title_pli: Saṁyutta Nikāya 35.27 3. Sabbavagga

pli: Saṁyutta Nikāya 35.27


pli: 3. Sabbavagga


pli: Dutiyaaparijānanasutta


pli: “Sabbaṁ, bhikkhave, anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Kiñca, bhikkhave, sabbaṁ anabhijānaṁ aparijānaṁ avirājayaṁ appajahaṁ abhabbo dukkhakkhayāya?


pli: Yañca, bhikkhave, cakkhu, ye ca rūpā, yañca cakkhuviññāṇaṁ, ye ca cakkhuviññāṇaviññātabbā dhammā …pe…


pli: yā ca jivhā, ye ca rasā, yañca jivhāviññāṇaṁ, ye ca jivhāviññāṇaviññātabbā dhammā;


pli: yo ca kāyo, ye ca phoṭṭhabbā, yañca kāyaviññāṇaṁ, ye ca kāyaviññāṇaviññātabbā dhammā;


pli: yo ca mano, ye ca dhammā, yañca manoviññāṇaṁ, ye ca manoviññāṇaviññātabbā dhammā—


pli: idaṁ kho, bhikkhave, sabbaṁ anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Sabbaṁ, bhikkhave, abhijānaṁ parijānaṁ virājayaṁ pajahaṁ bhabbo dukkhakkhayāya.


pli: Kiñca, bhikkhave, sabbaṁ abhijānaṁ parijānaṁ virājayaṁ pajahaṁ bhabbo dukkhakkhayāya?


pli: idaṁ kho, bhikkhave, sabbaṁ abhijānaṁ parijānaṁ virājayaṁ pajahaṁ bhabbo dukkhakkhayāyā”ti.


pli: Pañcamaṁ.


title_pli: Saṁyutta Nikāya 35.28 3. Sabbavagga

pli: Saṁyutta Nikāya 35.28


pli: Ādittasutta


pli: Ekaṁ samayaṁ bhagavā gayāyaṁ viharati gayāsīse saddhiṁ bhikkhusahassena.


pli: Tatra kho bhagavā bhikkhū āmantesi:


pli: “sabbaṁ, bhikkhave, ādittaṁ.


pli: Kiñca, bhikkhave, sabbaṁ ādittaṁ?


pli: Cakkhu, bhikkhave, ādittaṁ, rūpā ādittā, cakkhuviññāṇaṁ ādittaṁ, cakkhusamphasso āditto. Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi ādittaṁ.


pli: Kena ādittaṁ?


pli: ‘Rāgagginā, dosagginā, mohagginā ādittaṁ, jātiyā jarāya maraṇena sokehi paridevehi dukkhehi domanassehi upāyāsehi ādittan’ti vadāmi …pe…


pli: jivhā ādittā, rasā ādittā, jivhāviññāṇaṁ ādittaṁ, jivhāsamphasso āditto. Yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi ādittaṁ.


pli: mano āditto, dhammā ādittā, manoviññāṇaṁ ādittaṁ, manosamphasso āditto. Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi ādittaṁ.


pli: ‘Rāgagginā, dosagginā, mohagginā ādittaṁ, jātiyā jarāya maraṇena sokehi paridevehi dukkhehi domanassehi upāyāsehi ādittan’ti vadāmi.


pli: Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Idamavoca bhagavā.


pli: Attamanā te bhikkhū bhagavato bhāsitaṁ abhinanduṁ.


pli: Imasmiñca pana veyyākaraṇasmiṁ bhaññamāne tassa bhikkhusahassassa anupādāya āsavehi cittāni vimucciṁsūti.


pli: Chaṭṭhaṁ.


title_pli: Saṁyutta Nikāya 35.29 3. Sabbavagga

pli: Saṁyutta Nikāya 35.29


pli: 3. Sabbavagga


pli: Addhabhūtasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati veḷuvane kalandakanivāpe.


pli: Tatra kho bhagavā bhikkhū āmantesi:


pli: “sabbaṁ, bhikkhave, addhabhūtaṁ.


pli: Kiñca, bhikkhave, sabbaṁ addhabhūtaṁ?


pli: Cakkhu, bhikkhave, addhabhūtaṁ, rūpā addhabhūtā, cakkhuviññāṇaṁ addhabhūtaṁ, cakkhusamphasso addhabhūto, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi addhabhūtaṁ.


pli: Kena addhabhūtaṁ?


pli: ‘Jātiyā jarāya maraṇena sokehi paridevehi dukkhehi domanassehi upāyāsehi addhabhūtan’ti vadāmi …pe…


pli: jivhā addhabhūtā, rasā addhabhūtā, jivhāviññāṇaṁ addhabhūtaṁ, jivhāsamphasso addhabhūto, yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi addhabhūtaṁ.


pli: ‘Jātiyā jarāya maraṇena sokehi paridevehi dukkhehi domanassehi upāyāsehi addhabhūtan’ti vadāmi.


pli: Kāyo addhabhūto …pe…


pli: mano addhabhūto, dhammā addhabhūtā, manoviññāṇaṁ addhabhūtaṁ, manosamphasso addhabhūto, yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi addhabhūtaṁ.


pli: Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati, virāgā vimuccati, vimuttasmiṁ ‘vimuttam’iti ñāṇaṁ hoti,


pli: ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Sattamaṁ.


title_pli: Saṁyutta Nikāya 35.3 1. Aniccavagga

pli: Saṁyutta Nikāya 35.3


pli: 1. Aniccavagga


pli: Ajjhattānattasutta


pli: “Cakkhuṁ, bhikkhave, anattā.


pli: Yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Sotaṁ anattā …pe…


pli: ghānaṁ anattā …


pli: jivhā anattā …


pli: kāyo anattā …


pli: mano anattā.


pli: Evaṁ passaṁ …pe…


pli: nāparaṁ itthattāyāti pajānātī”ti.


pli: Tatiyaṁ.


title_pli: Saṁyutta Nikāya 35.30 3. Sabbavagga

pli: Saṁyutta Nikāya 35.30


pli: 3. Sabbavagga


pli: Samugghātasāruppasutta


pli: “Sabbamaññitasamugghātasāruppaṁ vo, bhikkhave, paṭipadaṁ desessāmi.


pli: Taṁ suṇātha, sādhukaṁ manasi karotha, bhāsissāmīti.


pli: Katamā ca sā, bhikkhave, sabbamaññitasamugghātasāruppā paṭipadā?


pli: Idha, bhikkhave, bhikkhu cakkhuṁ na maññati, cakkhusmiṁ na maññati, cakkhuto na maññati, cakkhuṁ meti na maññati.


pli: Rūpe na maññati, rūpesu na maññati, rūpato na maññati, rūpā meti na maññati.


pli: Cakkhuviññāṇaṁ na maññati, cakkhuviññāṇasmiṁ na maññati, cakkhuviññāṇato na maññati, cakkhuviññāṇaṁ meti na maññati.


pli: Cakkhusamphassaṁ na maññati, cakkhusamphassasmiṁ na maññati, cakkhusamphassato na maññati, cakkhusamphasso meti na maññati.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññati, tasmimpi na maññati, tatopi na maññati, taṁ meti na maññati …pe…


pli: jivhaṁ na maññati, jivhāya na maññati, jivhāto na maññati, jivhā meti na maññati.


pli: Rase na maññati, rasesu na maññati, rasato na maññati, rasā meti na maññati.


pli: Jivhāviññāṇaṁ na maññati, jivhāviññāṇasmiṁ na maññati, jivhāviññāṇato na maññati, jivhāviññāṇaṁ meti na maññati.


pli: Jivhāsamphassaṁ na maññati, jivhāsamphassasmiṁ na maññati, jivhāsamphassato na maññati, jivhāsamphasso meti na maññati.


pli: Yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññati, tasmimpi na maññati, tatopi na maññati, taṁ meti na maññati …pe…


pli: manaṁ na maññati, manasmiṁ na maññati, manato na maññati, mano meti na maññati.


pli: Dhamme na maññati, dhammesu na maññati, dhammato na maññati, dhammā meti na maññati.


pli: Manoviññāṇaṁ na maññati, manoviññāṇasmiṁ na maññati, manoviññāṇato na maññati, manoviññāṇaṁ meti na maññati.


pli: Manosamphassaṁ na maññati, manosamphassasmiṁ na maññati, manosamphassato na maññati, manosamphasso meti na maññati.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññati, tasmimpi na maññati, tatopi na maññati, taṁ meti na maññati.


pli: Sabbaṁ na maññati, sabbasmiṁ na maññati, sabbato na maññati, sabbaṁ meti na maññati.


pli: So evaṁ amaññamāno na ca kiñci loke upādiyati.


pli: Anupādiyaṁ na paritassati. Aparitassaṁ paccattaññeva parinibbāyati.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Ayaṁ kho sā, bhikkhave, sabbamaññitasamugghātasāruppā paṭipadā”ti.


pli: Aṭṭhamaṁ.


title_pli: Saṁyutta Nikāya 35.31 3. Sabbavagga

pli: Saṁyutta Nikāya 35.31


pli: 3. Sabbavagga


pli: Paṭhamasamugghātasappāyasutta


pli: “Sabbamaññitasamugghātasappāyaṁ vo, bhikkhave, paṭipadaṁ desessāmi.


pli: Taṁ suṇātha.


pli: Katamā ca sā, bhikkhave, sabbamaññitasamugghātasappāyā paṭipadā?


pli: Idha, bhikkhave, bhikkhu cakkhuṁ na maññati, cakkhusmiṁ na maññati, cakkhuto na maññati, cakkhuṁ meti na maññati.


pli: Rūpe na maññati …pe…


pli: cakkhuviññāṇaṁ na maññati, cakkhusamphassaṁ na maññati, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññati, tasmimpi na maññati, tatopi na maññati, taṁ meti na maññati.


pli: Yañhi, bhikkhave, maññati, yasmiṁ maññati, yato maññati, yaṁ meti maññati, tato taṁ hoti aññathā.


pli: Aññathābhāvī bhavasatto loko bhavamevābhinandati …pe…


pli: jivhaṁ na maññati, jivhāya na maññati, jivhāto na maññati, jivhā meti na maññati.


pli: Rase na maññati …pe…


pli: jivhāviññāṇaṁ na maññati, jivhāsamphassaṁ na maññati.


pli: Yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññati, tasmimpi na maññati, tatopi na maññati, taṁ meti na maññati.


pli: manaṁ na maññati, manasmiṁ na maññati, manato na maññati, mano meti na maññati.


pli: Dhamme na maññati …pe…


pli: manoviññāṇaṁ na maññati, manosamphassaṁ na maññati.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi na maññati, tasmimpi na maññati, tatopi na maññati, taṁ meti na maññati.


pli: Aññathābhāvī bhavasatto loko bhavamevābhinandati.


pli: Yāvatā, bhikkhave, khandhadhātuāyatanaṁ tampi na maññati, tasmimpi na maññati, tatopi na maññati, taṁ meti na maññati.


pli: So evaṁ amaññamāno na ca kiñci loke upādiyati.


pli: Anupādiyaṁ na paritassati. Aparitassaṁ paccattaññeva parinibbāyati.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Ayaṁ kho sā, bhikkhave, sabbamaññitasamugghātasappāyā paṭipadā”ti.


pli: Navamaṁ.


title_pli: Saṁyutta Nikāya 35.32 3. Sabbavagga

pli: Saṁyutta Nikāya 35.32


pli: 3. Sabbavagga


pli: Dutiyasamugghātasappāyasutta


pli: “Sabbamaññitasamugghātasappāyaṁ vo, bhikkhave, paṭipadaṁ desessāmi.


pli: Taṁ suṇātha.


pli: Katamā ca sā, bhikkhave, sabbamaññitasamugghātasappāyā paṭipadā?


pli: Taṁ kiṁ maññatha, bhikkhave,


pli: cakkhu niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ bhante”.


pli: “Rūpā …pe…


pli: cakkhuviññāṇaṁ …


pli: cakkhusamphasso nicco vā anicco vā”ti?


pli: “Anicco, bhante” …pe….


pli: “Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi niccaṁ vā aniccaṁ vā”ti?


pli: “No hetaṁ, bhante” …pe….


pli: “Jivhā niccā vā aniccā vā”ti?


pli: “Aniccā, bhante” …pe….


pli: “Rasā …


pli: jivhāviññāṇaṁ …


pli: jivhāsamphasso …pe…


pli: yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi niccaṁ vā aniccaṁ vā”ti?


pli: “Aniccaṁ, bhante” …pe…


pli: dhammā …


pli: manoviññāṇaṁ …


pli: manosamphasso nicco vā anicco vā”ti?


pli: “Anicco, bhante”.


pli: “Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati …pe…


pli: jivhāyapi nibbindati, rasesupi …pe… yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati …pe….


pli: Manasmimpi nibbindati, dhammesupi nibbindati, manoviññāṇepi nibbindati, manosamphassepi nibbindati.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Ayaṁ kho sā, bhikkhave, sabbamaññitasamugghātasappāyā paṭipadā”ti.


pli: Dasamaṁ.


pli: Sabbavaggo tatiyo.


pli: Tassuddānaṁ


pli: Sabbañca dvepi pahānā,


pli: parijānāpare duve;


pli: Ādittaṁ addhabhūtañca,


pli: sāruppā dve ca sappāyā;


pli: Vaggo tena pavuccatīti.


title_pli: Saṁyutta Nikāya 35.33–42 4. Jātidhammavagga

pli: Saṁyutta Nikāya 35.33–42


pli: 4. Jātidhammavagga


pli: Jātidhammādisuttadasaka


pli: Sāvatthinidānaṁ.


pli: Tatra kho …pe…


pli: “sabbaṁ, bhikkhave, jātidhammaṁ.


pli: Kiñca, bhikkhave, sabbaṁ jātidhammaṁ?


pli: Cakkhu, bhikkhave, jātidhammaṁ.


pli: Rūpā …


pli: cakkhuviññāṇaṁ …


pli: cakkhusamphasso jātidhammo.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi jātidhammaṁ …pe…


pli: jivhā …


pli: rasā …


pli: jivhāviññāṇaṁ …


pli: jivhāsamphasso …


pli: yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi jātidhammaṁ.


pli: Kāyo …pe…


pli: mano jātidhammo, dhammā jātidhammā, manoviññāṇaṁ jātidhammaṁ, manosamphasso jātidhammo.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi jātidhammaṁ.


pli: Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi … cakkhuviññāṇepi … cakkhusamphassepi …pe…


pli: nāparaṁ itthattāyāti pajānātī”ti.


pli: Paṭhamaṁ.


title_pli: “Sabbaṁ, bhikkhave, jarādhammaṁ … saṅkhittaṁ.

pli: “Sabbaṁ, bhikkhave, jarādhammaṁ …


pli: saṅkhittaṁ.


pli: Dutiyaṁ.


title_pli: “Sabbaṁ, bhikkhave, byādhidhammaṁ … saṅkhittaṁ.

pli: “Sabbaṁ, bhikkhave, byādhidhammaṁ …


pli: Tatiyaṁ.


title_pli: “Sabbaṁ, bhikkhave, maraṇadhammaṁ … saṅkhittaṁ.

pli: “Sabbaṁ, bhikkhave, maraṇadhammaṁ …


pli: Catutthaṁ.


title_pli: “Sabbaṁ, bhikkhave, sokadhammaṁ … saṅkhittaṁ.

pli: “Sabbaṁ, bhikkhave, sokadhammaṁ …


pli: Pañcamaṁ.


title_pli: “Sabbaṁ, bhikkhave, saṅkilesikadhammaṁ … saṅkhittaṁ.


pli: Chaṭṭhaṁ.


title_pli: “Sabbaṁ, bhikkhave, khayadhammaṁ … saṅkhittaṁ.

pli: “Sabbaṁ, bhikkhave, khayadhammaṁ …


pli: Sattamaṁ.


title_pli: Saṁyutta Nikāya 35.4 1. Aniccavagga

pli: Saṁyutta Nikāya 35.4


pli: 1. Aniccavagga


pli: Bāhirāniccasutta


pli: “Rūpā, bhikkhave, aniccā.


pli: Yadaniccaṁ taṁ dukkhaṁ;


pli: yaṁ dukkhaṁ tadanattā.


pli: Yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Saddā …


pli: gandhā …


pli: rasā …


pli: phoṭṭhabbā …


pli: dhammā aniccā.


pli: Evaṁ passaṁ, bhikkhave, sutavā ariyasāvako rūpesupi nibbindati, saddesupi nibbindati, gandhesupi nibbindati, rasesupi nibbindati, phoṭṭhabbesupi nibbindati, dhammesupi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Catutthaṁ.


title_pli: “Sabbaṁ, bhikkhave, vayadhammaṁ … saṅkhittaṁ.

pli: “Sabbaṁ, bhikkhave, vayadhammaṁ …


pli: saṅkhittaṁ.


pli: Aṭṭhamaṁ.


title_pli: “Sabbaṁ, bhikkhave, samudayadhammaṁ … saṅkhittaṁ.

pli: “Sabbaṁ, bhikkhave, samudayadhammaṁ …


pli: Navamaṁ.


title_pli: “Sabbaṁ, bhikkhave, nirodhadhammaṁ … saṅkhittaṁ.

pli: “Sabbaṁ, bhikkhave, nirodhadhammaṁ …


pli: Dasamaṁ.


pli: Jātidhammavaggo catuttho.


pli: Tassuddānaṁ


pli: Jātijarābyādhimaraṇaṁ,


pli: Soko ca saṅkilesikaṁ;


pli: Khayavayasamudayaṁ,


pli: Nirodhadhammena te dasāti.


title_pli: Saṁyutta Nikāya 35.43–51 5. Sabbaaniccavagga

pli: Saṁyutta Nikāya 35.43–51


pli: 5. Sabbaaniccavagga


pli: Aniccādisuttanavaka


pli: Sāvatthinidānaṁ.


pli: Tatra kho …pe…


pli: “sabbaṁ, bhikkhave, aniccaṁ.


pli: Kiñca, bhikkhave, sabbaṁ aniccaṁ?


pli: Cakkhu, bhikkhave, aniccaṁ, rūpā aniccā, cakkhuviññāṇaṁ aniccaṁ, cakkhusamphasso anicco.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ …pe…


pli: jivhā aniccā, rasā aniccā, jivhāviññāṇaṁ aniccaṁ, jivhāsamphasso anicco.


pli: Yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ.


pli: Kāyo anicco …pe…


pli: mano anicco, dhammā aniccā, manoviññāṇaṁ aniccaṁ, manosamphasso anicco.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ.


pli: Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati …pe…


pli: manasmimpi nibbindati, dhammesupi nibbindati, manoviññāṇepi nibbindati, manosamphassepi nibbindati,


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Paṭhamaṁ.


title_pli: “Sabbaṁ, bhikkhave, dukkhaṁ …pe…. Dutiyaṁ.

pli: “Sabbaṁ, bhikkhave, dukkhaṁ …pe….


pli: Dutiyaṁ.


title_pli: “Sabbaṁ, bhikkhave, anattā …pe…. Tatiyaṁ.

pli: “Sabbaṁ, bhikkhave, anattā …pe….


pli: Tatiyaṁ.


title_pli: “Sabbaṁ, bhikkhave, abhiññeyyaṁ …pe…. Catutthaṁ.

pli: “Sabbaṁ, bhikkhave, abhiññeyyaṁ …pe….


pli: Catutthaṁ.


title_pli: “Sabbaṁ, bhikkhave, pariññeyyaṁ …pe…. Pañcamaṁ.

pli: “Sabbaṁ, bhikkhave, pariññeyyaṁ …pe….


pli: Pañcamaṁ.


title_pli: “Sabbaṁ, bhikkhave, pahātabbaṁ …pe…. Chaṭṭhaṁ.

pli: “Sabbaṁ, bhikkhave, pahātabbaṁ …pe….


pli: Chaṭṭhaṁ.


title_pli: “Sabbaṁ, bhikkhave, sacchikātabbaṁ …pe…. Sattamaṁ.


pli: Sattamaṁ.


title_pli: Saṁyutta Nikāya 35.5 1. Aniccavagga

pli: Saṁyutta Nikāya 35.5


pli: 1. Aniccavagga


pli: Bāhiradukkhasutta


pli: “Rūpā, bhikkhave, dukkhā.


pli: Yaṁ dukkhaṁ tadanattā;


pli: yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Saddā …


pli: gandhā …


pli: rasā …


pli: phoṭṭhabbā …


pli: dhammā dukkhā.


pli: Yaṁ dukkhaṁ tadanattā.


pli: Yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Evaṁ passaṁ …pe…


pli: nāparaṁ itthattāyāti pajānātī”ti.


pli: Pañcamaṁ.


title_pli: “Sabbaṁ, bhikkhave, abhiññāpariññeyyaṁ …pe…. Aṭṭhamaṁ.


pli: Aṭṭhamaṁ.


title_pli: “Sabbaṁ, bhikkhave, upaddutaṁ …pe…. Navamaṁ.

pli: “Sabbaṁ, bhikkhave, upaddutaṁ …pe….


pli: Navamaṁ.


title_pli: Saṁyutta Nikāya 35.52 5. Sabbaaniccavagga

pli: Saṁyutta Nikāya 35.52


pli: 5. Sabbaaniccavagga


pli: Upassaṭṭhasutta


pli: “Sabbaṁ, bhikkhave, upassaṭṭhaṁ.


pli: Kiñca, bhikkhave, sabbaṁ upassaṭṭhaṁ?


pli: Cakkhu, bhikkhave, upassaṭṭhaṁ, rūpā upassaṭṭhā, cakkhuviññāṇaṁ upassaṭṭhaṁ, cakkhusamphasso upassaṭṭho.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi upassaṭṭhaṁ …pe…


pli: jivhā upassaṭṭhā, rasā upassaṭṭhā, jivhāviññāṇaṁ upassaṭṭhaṁ, jivhāsamphasso upassaṭṭho.


pli: Yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi upassaṭṭhaṁ.


pli: Kāyo upassaṭṭho …


pli: mano upassaṭṭho, dhammā upassaṭṭhā, manoviññāṇaṁ upassaṭṭhaṁ, manosamphasso upassaṭṭho.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi upassaṭṭhaṁ.


pli: Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati …pe…


pli: manasmimpi nibbindati, dhammesupi nibbindati, manoviññāṇepi nibbindati, manosamphassepi nibbindati.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Dasamaṁ.


pli: Sabbaaniccavaggo pañcamo.


pli: Tassuddānaṁ


pli: Aniccaṁ dukkhaṁ anattā,


pli: abhiññeyyaṁ pariññeyyaṁ;


pli: Pahātabbaṁ sacchikātabbaṁ,


pli: abhiññeyyapariññeyyaṁ;


pli: Upaddutaṁ upassaṭṭhaṁ,


pli: vaggo tena pavuccatīti.


pli: Tassa vagguddānaṁ


pli: Aniccavaggaṁ yamakaṁ,


pli: Sabbaṁ vaggaṁ jātidhammaṁ;


pli: Aniccavaggena paññāsaṁ,


pli: Pañcamo tena pavuccatīti.


title_pli: Saṁyutta Nikāya 35.53 6. Avijjāvagga

pli: Saṁyutta Nikāya 35.53


pli: 6. Avijjāvagga


pli: Avijjāpahānasutta


pli: Sāvatthinidānaṁ.


pli: Atha kho aññataro bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “kathaṁ nu kho, bhante, jānato kathaṁ passato avijjā pahīyati, vijjā uppajjatī”ti?


pli: “Cakkhuṁ kho, bhikkhu, aniccato jānato passato avijjā pahīyati, vijjā uppajjati.


pli: Rūpe aniccato jānato passato avijjā pahīyati, vijjā uppajjati.


pli: Cakkhuviññāṇaṁ …


pli: cakkhusamphassaṁ …


pli: yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccato jānato passato avijjā pahīyati, vijjā uppajjati.


pli: Sotaṁ …


pli: ghānaṁ …


pli: jivhaṁ …


pli: kāyaṁ …


pli: manaṁ aniccato jānato passato avijjā pahīyati, vijjā uppajjati.


pli: Dhamme …


pli: manoviññāṇaṁ …


pli: manosamphassaṁ …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccato jānato passato avijjā pahīyati, vijjā uppajjati.


pli: Evaṁ kho, bhikkhu, jānato evaṁ passato avijjā pahīyati, vijjā uppajjatī”ti.


pli: Paṭhamaṁ.


title_pli: Saṁyutta Nikāya 35.54 6. Avijjāvagga

pli: Saṁyutta Nikāya 35.54


pli: 6. Avijjāvagga


pli: Saṁyojanappahānasutta


pli: “Kathaṁ nu kho, bhante, jānato, kathaṁ passato, saṁyojanā pahīyantī”ti?


pli: “Cakkhuṁ kho, bhikkhu, aniccato jānato passato saṁyojanā pahīyanti.


pli: Rūpe …


pli: cakkhuviññāṇaṁ …


pli: cakkhusamphassaṁ …


pli: yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccato jānato passato saṁyojanā pahīyanti.


pli: Sotaṁ …


pli: ghānaṁ …


pli: jivhaṁ …


pli: kāyaṁ …


pli: manaṁ …


pli: dhamme …


pli: manoviññāṇaṁ …


pli: manosamphassaṁ …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccato jānato passato saṁyojanā pahīyanti.


pli: Evaṁ kho, bhikkhu, jānato evaṁ passato saṁyojanā pahīyantī”ti.


pli: Dutiyaṁ.


title_pli: Saṁyutta Nikāya 35.55 6. Avijjāvagga

pli: Saṁyutta Nikāya 35.55


pli: 6. Avijjāvagga


pli: Saṁyojanasamugghātasutta


pli: “Kathaṁ nu kho, bhante, jānato, kathaṁ passato saṁyojanā samugghātaṁ gacchantī”ti?


pli: “Cakkhuṁ kho, bhikkhu, anattato jānato passato saṁyojanā samugghātaṁ gacchanti.


pli: Rūpe anattato …


pli: cakkhuviññāṇaṁ …


pli: cakkhusamphassaṁ …


pli: yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattato jānato passato saṁyojanā samugghātaṁ gacchanti.


pli: Sotaṁ …


pli: ghānaṁ …


pli: jivhaṁ …


pli: kāyaṁ …


pli: manaṁ …


pli: dhamme …


pli: manoviññāṇaṁ …


pli: manosamphassaṁ …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattato jānato passato saṁyojanā samugghātaṁ gacchanti.


pli: Evaṁ kho, bhikkhu, jānato evaṁ passato saṁyojanā samugghātaṁ gacchantī”ti.


pli: Tatiyaṁ.


title_pli: Saṁyutta Nikāya 35.56 6. Avijjāvagga

pli: Saṁyutta Nikāya 35.56


pli: 6. Avijjāvagga


pli: Āsavapahānasutta


pli: “Kathaṁ nu kho, bhante, jānato, kathaṁ passato āsavā pahīyantī”ti …pe….


pli: Catutthaṁ.


title_pli: Saṁyutta Nikāya 35.57 6. Avijjāvagga

pli: Saṁyutta Nikāya 35.57


pli: Āsavasamugghātasutta


pli: “Kathaṁ nu kho, bhante, jānato, kathaṁ passato āsavā samugghātaṁ gacchantī”ti …pe….


pli: Pañcamaṁ.


title_pli: Saṁyutta Nikāya 35.58 6. Avijjāvagga

pli: Saṁyutta Nikāya 35.58


pli: Anusayapahānasutta


pli: “Kathaṁ nu kho …pe… anusayā pahīyantī”ti …pe….


pli: Chaṭṭhaṁ.


title_pli: Saṁyutta Nikāya 35.59 6. Avijjāvagga

pli: Saṁyutta Nikāya 35.59


pli: Anusayasamugghātasutta


pli: “Kathaṁ nu kho …pe…


pli: anusayā samugghātaṁ gacchantī”ti?


pli: “Cakkhuṁ kho, bhikkhu, anattato jānato passato anusayā samugghātaṁ gacchanti …pe…


pli: sotaṁ …


pli: ghānaṁ …


pli: jivhaṁ …


pli: kāyaṁ …


pli: manaṁ …


pli: dhamme …


pli: manoviññāṇaṁ …


pli: manosamphassaṁ …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattato jānato passato anusayā samugghātaṁ gacchanti.


pli: Evaṁ kho, bhikkhu, jānato evaṁ passato anusayā samugghātaṁ gacchantī”ti.


pli: Sattamaṁ.


title_pli: Saṁyutta Nikāya 35.6 1. Aniccavagga

pli: Saṁyutta Nikāya 35.6


pli: 1. Aniccavagga


pli: Bāhirānattasutta


pli: “Rūpā, bhikkhave, anattā.


pli: Yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Saddā …pe…


pli: gandhā …


pli: rasā …


pli: phoṭṭhabbā …


pli: dhammā anattā.


pli: Evaṁ passaṁ …pe…


pli: nāparaṁ itthattāyāti pajānātī”ti.


pli: Chaṭṭhaṁ.


title_pli: Saṁyutta Nikāya 35.60 6. Avijjāvagga

pli: Saṁyutta Nikāya 35.60


pli: 6. Avijjāvagga


pli: Sabbupādānapariññāsutta


pli: “Sabbupādānapariññāya vo, bhikkhave, dhammaṁ desessāmi.


pli: Taṁ suṇātha.


pli: Katamo ca, bhikkhave, sabbupādānapariññāya dhammo?


pli: Cakkhuñca paṭicca rūpe ca uppajjati cakkhuviññāṇaṁ. Tiṇṇaṁ saṅgati phasso.


pli: Phassapaccayā vedanā.


pli: Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati, vedanāyapi nibbindati.


pli: Nibbindaṁ virajjati; virāgā vimuccati; vimokkhā ‘pariññātaṁ me upādānan’ti pajānāti.


pli: Sotañca paṭicca sadde ca uppajjati …


pli: ghānañca paṭicca gandhe ca …


pli: jivhañca paṭicca rase ca …


pli: kāyañca paṭicca phoṭṭhabbe ca …


pli: manañca paṭicca dhamme ca uppajjati manoviññāṇaṁ. Tiṇṇaṁ saṅgati phasso.


pli: Evaṁ passaṁ, bhikkhave, sutavā ariyasāvako manasmimpi nibbindati, dhammesupi nibbindati, manoviññāṇepi nibbindati, manosamphassepi nibbindati, vedanāyapi nibbindati.


pli: Ayaṁ kho, bhikkhave, sabbupādānapariññāya dhammo”ti.


pli: Aṭṭhamaṁ.


title_pli: Saṁyutta Nikāya 35.61 6. Avijjāvagga

pli: Saṁyutta Nikāya 35.61


pli: 6. Avijjāvagga


pli: Paṭhamasabbupādānapariyādānasutta


pli: “Sabbupādānapariyādānāya vo, bhikkhave, dhammaṁ desessāmi.


pli: Taṁ suṇātha.


pli: Katamo ca, bhikkhave, sabbupādānapariyādānāya dhammo?


pli: Cakkhuñca paṭicca rūpe ca uppajjati cakkhuviññāṇaṁ. Tiṇṇaṁ saṅgati phasso.


pli: Phassapaccayā vedanā.


pli: Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati, vedanāyapi nibbindati.


pli: Nibbindaṁ virajjati; virāgā vimuccati; vimokkhā ‘pariyādinnaṁ me upādānan’ti pajānāti …pe…


pli: jivhañca paṭicca rase ca uppajjati jivhāviññāṇaṁ …pe…


pli: Evaṁ passaṁ, bhikkhave, sutavā ariyasāvako manasmimpi nibbindati, dhammesupi nibbindati, manoviññāṇepi nibbindati manosamphassepi nibbindati, vedanāyapi nibbindati.


pli: Nibbindaṁ virajjati; virāgā vimuccati; vimokkhā ‘pariyādinnaṁ me upādānan’ti pajānāti.


pli: Ayaṁ kho, bhikkhave, sabbupādānapariyādānāya dhammo”ti.


pli: Navamaṁ.


title_pli: Saṁyutta Nikāya 35.62 6. Avijjāvagga

pli: Saṁyutta Nikāya 35.62


pli: Dutiyasabbupādānapariyādānasutta


pli: Taṁ kiṁ maññatha, bhikkhave,


pli: cakkhu niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Rūpā …pe…


pli: cakkhuviññāṇaṁ niccaṁ vā aniccaṁ vā”ti?


pli: “Aniccaṁ, bhante” …pe….


pli: “Cakkhusamphasso nicco vā anicco vā”ti?


pli: “Anicco, bhante” …pe….


pli: “Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi niccaṁ vā aniccaṁ vā”ti?


pli: “Sotaṁ …


pli: ghānaṁ …


pli: jivhā …


pli: kāyo …


pli: mano …


pli: dhammā …


pli: manoviññāṇaṁ …


pli: manosamphasso …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā, tampi niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati …pe…


pli: jivhāyapi nibbindati, rasesupi nibbindati, jivhāviññāṇepi nibbindati, jivhāsamphassepi nibbindati, yampidaṁ jivhāsamphassapaccayā uppajjati …pe…


pli: manasmimpi nibbindati, dhammesupi nibbindati, manoviññāṇepi nibbindati, manosamphassepi nibbindati.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Ayaṁ kho, bhikkhave, sabbupādānapariyādānāya dhammo”ti.


pli: Dasamaṁ.


pli: Avijjāvaggo paṭhamo.


pli: Tassuddānaṁ


pli: Avijjā saṁyojanā dve,


pli: āsavena duve vuttā;


pli: Anusayā apare dve,


pli: pariññā dve pariyādinnaṁ;


pli: Vaggo tena pavuccatīti.


title_pli: Saṁyutta Nikāya 35.63 7. Migajālavagga

pli: Saṁyutta Nikāya 35.63


pli: 7. Migajālavagga


pli: Paṭhamamigajālasutta


pli: Sāvatthinidānaṁ.


pli: Atha kho āyasmā migajālo yena bhagavā …pe…


pli: ekamantaṁ nisinno kho āyasmā migajālo bhagavantaṁ etadavoca:


pli: “‘ekavihārī, ekavihārī’ti, bhante, vuccati.


pli: Kittāvatā nu kho, bhante, ekavihārī hoti, kittāvatā ca pana sadutiyavihārī hotī”ti?


pli: “Santi kho, migajāla, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu abhinandati abhivadati ajjhosāya tiṭṭhati.


pli: Tassa taṁ abhinandato abhivadato ajjhosāya tiṭṭhato uppajjati nandī.


pli: Nandiyā sati sārāgo hoti;


pli: sārāge sati saṁyogo hoti.


pli: Nandisaṁyojanasaṁyutto kho, migajāla, bhikkhu sadutiyavihārīti vuccati.


pli: …pe…